Penentuan Aidilfitri, rukyah di utama berbanding hisab: Mufti Selangor

BANGI, 1 Syawal 1443H, Isnin – Hari Raya Aidilfitri atau 1 Syawal 1443H diputuskan jatuh pada hari ini, 2 Mei selepas hilal atau anak bulan telah kelihatan pada tarikh cerapan walaupun dikatakan luar daripada kriteria Imkanurrukyah.

Mufti Selangor, Datuk Dr Anhar Opir berkata, sebelum perisytiharan dibuat, pihak berkuasa telah melakukan siasatan terhadap penemuan anak bulan oleh saksi sebelum memutuskan sama ada hendak menerima atau menolak kesaksian tersebut.

“Keutamaan diberikan kepada kesaksian berdasarkan rukyah walaupun umat Islam cuma berpuasa 29 hari.

“Perkara itu seperti dinyatakan firman Allah SWT dalam surah Al-Baqarah ayat 185 yang bermaksud ‘Barangsiapa dari antara kamu yang menyaksikan anak bulan (atau mengetahuinya), hendaklah ia berpuasa bulan itu’.

“Situasi itu turut dijelaskan menerusi hadis Nabi Muhammad SAW riwayat al-Bukhari yang bemaksud ‘janganlah kalian berpuasa sehingga melihat hilal, jangan pula kalian berbuka sehingga melihatnya, jika kalian terhalang oleh awan, maka sempurnakanlah hitungannya,” katanya dalam kenyataan.

Dr Anhar turut menjelaskan, kaedah kriteria Imkanurrukyah untuk menentukan bulan Ramadan, Syawal dan Zulhijjah digunakan di negara ini sejak 1992.

Penilaian tersebut kemudian ditambah baik bermula awal Muharram pada tahun lalu setelah kajian semakan semula data-data hilal dilakukan bagi tempoh 30 tahun.

“Imkanurrukyah sebagaimana diamalkan oleh Malaysia dan negara-negara serantau sepeti Indonesia, Brunei dan Singapura adalah hilal dianggap boleh kelihatan apabila matahari terbenam tinggi hilal tidak kurang tiga darjah dan elongasi matahari bulan tidak kurang 6.4 darjah,” katanya.

Beliau menambah, kriteria itu dibuat berdasarkan pemerhatian yang berterusan terhadap data dan rekod kenampakan hilal di seluruh dunia.

“Kaedah tersebut menjadi alternatif menurut ilmu falak dalam membentuk satu takwim hijriah yang sistematik dan saintifik serta tidak bertentangan dengan kehendak syarak termasuklah dalam menentukan permulaan Ramadan dan Syawal,” ujarnya.

Semalam, Penyimpan Mohor Besar Raja-Raja, Tan Sri Syed Danial Syed Ahmad mengumumkan perisytiharan Hari Raya Adilfitri pada hari ini.

Bagaimanapun pengumuman tersebut mengejutkan orang ramai apabila Aidilfitri tiba awal sehari berbanding jangkaan pada 3 Mei.


Kelantan peruntuk lebih RM20 juta bantu golongan asnaf

KOTA BHARU, 25 Ramadan 1443H, Rabu – Kerajaan negeri memperuntukkan lebih RM20 juta untuk membantu meringankan beban golongan asnaf di Kelantan sepanjang tahun ini.

Pengerusi Jawatankuasa Kebajikan, Pembangunan Keluarga dan Wanita negeri, Datuk Mumtaz Md Nawi berkata, peruntukan itu merangkumi sumbangan kepada anak yatim, ibu tunggal, fakir miskin dan juga bantuan am.

Beliau berkata, agihan berkenaan melibatkan 45 kawasan Dewan Undangan Negeri (DUN) di Kelantan dengan RM120,000 akan diagihkan kepada Ahli Dewan Undangan Negeri (ADUN) di kawasan masing-masing.

“Selain peruntukan itu, menerusi bantuan am yang diberikan secara bulanan ia juga akan membabitkan seramai 300 penerima bagi setiap DUN meliputi bantuan makanan dan bantuan kewangan yang merekodkan kos keseluruhan bernilai RM12,000.

“Untuk penerima bantuan am ini, kita lihat ia semakin bertambah dari semasa ke semasa dan sehingga kini ia telah mencecah hampir 8,000 penerima. Oleh itu, kita berharap dengan adanya pelbagai bantuan daripada kerajaan negeri ini ia dapat meringankan beban mereka yang memerlukan,” katanya.

Beliau berkata demikian kepada pemberita ketika ditemui pada Majlis Agihan Zakat Ramadan 2022 dekat Peringat, di sini semalam, dengan mengagihkan zakat sumbangan Yayasan Amal Datuk Zul kepada 320 penerima golongan asnaf membabitkan bantuan sekitar RM200 hingga RM600 bagi seorang penerima.

Mengulas lanjut, Mumtaz berkata selain bantuan kerajaan negeri kepada golongan asnaf, Majlis Agama Islam dan Adat Istiadat Melayu Kelantan (MAIK) juga giat membantu mengagihkan wang zakat kepada golongan berkenaan.

Katanya, setakat ini MAIK telah merekodkan lebih RM70 juta kutipan zakat dan sehingga semalam hampir RM60 juta wang zakat telah diagihkan kepada golongan asnaf yang layak menerima.

“Kita mengharapkan lebih ramai masyarakat dapat mengeluarkan zakat terutamanya pada hari-hari terakhir Ramadan ini. Malah, MAIK juga tidak akan menyimpan wang zakat yang diperoleh dan akan mengagihkan secara terus kepada asnaf yang telah disenaraikan.

“Saya juga ingin menyeru kepada orang ramai untuk menyalurkan sumbangan menerusi saluran yang sahih seperti MAIK dan juga badan-badan bukan kerajaan (NGO) yang berkredibiliti. Kita tidak mahu wang diagihkan secara membuta tuli tanpa tapisan (selidik) penerima bantuan,” katanya.-  Bernama


Penunjuk perasaan antikerajaan kembali ke jalanan

BANGKOK, 23 Rejab 1442H, Ahad — Penunjuk perasaan antikerajaan kembali turun ke jalanan pada Sabtu, sekali gus mengingkari perintah baharu yang melarang perhimpunan awam di Bangkok dan wilayah berhampiran.

Mereka berkumpul di tiga lokasi pada sebelah petang dan mengulangi tuntutan agar perubahan politik dilakukan termasuk pengunduran Perdana Menteri Prayuth Chan o-cha, pembubaran Parlimen, pindaan Perlembagaan serta reformasi monarki.

Selain itu, mereka menggesa pihak berkuasa berkaitan membebaskan empat pemimpin tunjuk perasaan yang didakwa mengikut Seksyen 112 Kanun Keseksaan negara itu, yang turut dikenali sebagai lèse-majesté kerana menghina monarki dalam demonstrasi tahun lepas serta pemansuhan Seksyen 112 Kanun Jenayah.

Pengumuman baharu yang melarang perhimpunan awam itu disiarkan dalam Warta Diraja pada Jumaat dengan menamakan enam wilayah iaitu Bangkok, Samut Prakan, Samut Songkhram, Nonthaburi, Nakhon Pathom dan Pathum Thani.

Mereka yang melanggar perintah itu berdepan hukuman maksimum penjara dua tahun dan/atau denda 40,000 baht.


Hutan dara Taman Negeri Endau Rompin digondol?

BANGI, 18 Jamadilakhir 1442H, Ahad – Belum selesai isu pencerobohan tanah di Raub dan beberapa kawasan lain di negeri Pahang, muncul pula pendedahan mengenai kemusnahan hutan dara di Taman Negeri Endau Rompin.

Menurut hantaran dimuat naik aktivis alam sekitar, Khaidir Ahmad memaparkan gambar kemusnahan teruk hutan dara yang didakwa dikongsikan oleh seorang pemilik Facebook, Muhammad Taufan.

Khaidir mendakwa, Pahang mempunyai berjuta hektar Hutan Simpan Kekal (HSK) tidak termasuk Taman Negeri, dan kegiatan penggondolan menerusi kaedah pembalakan menjadi lumrah di negeri itu sejak beberapa tahun lalu.

Ini termasuk yang terbaharu di hutan simpan Lakum di dalam kawasan Dewan Undangan Negeri (DUN) Lanchang, dakwanya.

“Namun, penggondolan hutan dara di kawasan Taman Negeri adalah sesuatu yang sangat mengejutkan bagi ‘wartawan tua’ dan juga beruk-beruk di hutan.

“Apakah sebenarnya yang sudah berlaku di negeri jelapang kekayaan alam dan hasil bumi di Tanah Melayu ini?,” soalnya.

Atas sebab itu, beliau mempersoalkan di mana sistem pengurusan hutan mapan yang diuar-uarkan sebelum ini.

“Adakah angka-angka keluasan dan status HSK cuma tinggal di atas kertas sedangkan di lapangan realitinya adalah padang jarak padang terkukur?

“Dimanakah kebijaksanaan pemimpin dan pentadbir dalam pengurusan sumber kekayaan alam semula jadi dan ekonomi negeri Pahang?,” katanya.


KMUM kecam UM tindas pelajar dasar baki sifar

BANGI, 3 Rabiulawal 1445H, Selasa – Kesatuan Mahasiswa Universiti Malaya (KMUM) mengecam pelaksanaan dasar baki sifar (Zero Balance Policy) yang mewajibkan pelajar membayar yuran penuh untuk mengaktifkan status mereka dalam pendaftaran kursus.

Menerusi kenyataan, kesatuan itu percaya bahawa dasar berkenaan bersifat menindas hak pelajar, tidak adil dan harus dihapuskan serta-merta, walaupun ia bertujuan untuk mengumpul hutang pelajar.

Ini berikutan, pelajar yang tidak mampu menyelesaikan yuran mereka tidak dapat mendaftar untuk kursus dan modul dalam semester akan datang.

“Perubahan dasar ini berlaku secara mendadak, tanpa sebarang notis terlebih dahulu oleh pentadbiran UM, telah memberi kesan kepada semua pelajar Universiti Malaya, terutamanya mereka yang datang dari latar belakang pendapatan rendah dan tidak mempunyai sumber kewangan yang stabil.

“Bagi kebanyakan pelajar, hampir mustahil bagi mereka untuk mengumpul jumlah wang yang besar untuk dibayar dalam jangka masa yang singkat kerana yuran boleh berjumlah daripada RM1,000 – RM20,000,” katanya.

KMUM berkata, ini bukan kali pertama dasar ini diperkenalkan kerana ia pentadbiran UM pernah memperkenalkan perkara sama pada tahun 2022 tanpa sebarang notis kepada pelajar.

Bagaimanapun, pentadbiran UM akhirnya melonggarkan dasar yuran untuk siswazah yang telah menyelesaikan yuran dari semester sebelumnya berikutan bantahan daripada pelajar.

“Tahun ini, pentadbiran memutuskan untuk mengulangi kesilapan yang sama, walaupun selepas mendengar suara dan kebimbangan pelajar.

“Tindakan pihak pentadbiran yang tidak memaklumkan pelajar, mahupun kesatuan mengenai keputusan penting ini terlebih dahulu menunjukkan bahawa hakikatnya mereka tidak menghormati autonomi pelajar,” katanya.

Menurut KMUM, dasar ini juga menghalang universiti daripada mencapai tujuan utamanya untuk memberikan pendidkan yang berkualiti.

Katanya, pelajar mempunyai hak kepada pendidikan dan melaksanakan dasar berkenaan seperti menghalang pelajar daripada menerima pendidikan.

“Tindakan pihak pentadbiran UM yang mengharapkan pelajar untuk membayar jumlah yuran penuh mereka sebelum sesi akademik baru bermula amatlah tidak munasabah, terutamanya kerana begitu ramai yang belum menerima elaun biasiswa mereka, atau dana PTPTN semasa pendaftaran kursus.

“Kesatuan mengakui Seksyen 16(1) Perlembagaan Universiti Malaya yang ditadbir di bawah Akta Universiti dan Kolej Universiti 1971 (AUKU), yang menyatakan bahawa seorang pelajar harus membayar semua yuran dan pembayaran kepada universiti pada masa pendaftaran awal, kecuali jika pelajar itu telah dikecualikan,” katanya.


Pasukan keselamatan Lubnan serbu bank pusat tapi gagal tahan gabenor

BEIRUT, 20 Zulhijjah 1443H, Rabu – Pasukan keselamatan Lubnan menyerbu bank pusat di ibu negara Beirut untuk mencari gabenor Riad Salameh.

Menurut seorang wartawan Anadolu Agency, pasukan keselamatan juga menggeledah rumah Salameh di utara Beirut namun tidak menemuinya.

Serbuan itu dibuat atas perintah kehakiman yang dikeluarkan terhadap gabenor sebagai sebahagian daripada siasatan terhadap tuduhan pengubahan wang haram dan dakwaan lain.

“Kami diarahkan oleh pendakwa raya di Beirut untuk pergi,” kata Hakim Ghada Aoun kepada pemberita selepas serbuan itu.

Pada Februari lalu, Aoun mengeluarkan waran tangkap terhadap Salameh selepas beliau menolak tiga kali untuk hadir di hadapannya bagi sesi soal siasat.

Salameh – yang telah memegang jawatannya selama lebih 28 tahun – berdepan tuduhan pengubahan wang haram dan penyelewengan di tengah-tengah krisis ekonomi di Lubnan.

Sejak akhir 2019, Lubnan bergelut dengan krisis ekonomi yang teruk, termasuk susut nilai mata wang yang besar serta kekurangan bahan api dan perubatan. – Agensi


Polis Kedah terima 2 laporan khianat papan tanda

ALOR SETAR, 24 Zulhijjah 1444H, Khamis – Polis Kedah menerima dua laporan berhubung tindakan khianat merosakkan papan tanda yang dipercayai berkaitan dengan Pilihan Raya Negeri (PRN) yang dijadualkan berlangsung Ogos depan.

Ketua Polis Kedah Datuk Fisol Salleh berkata, dua kes itu dilaporkan di Kubang Pasu dan Kulim, bagaimanapun tiada sebarang tangkapan dibuat setakat ini.

“Dalam suasana hendak berdepan PRN ini, polis telah menerima laporan berhubung tindakan menconteng dan merosakkan papan tanda, dan kes ini akan disiasaat di bawah Seksyen 427 Kanun Keseksaan kerana melakukan khianat.

“Saya ingin menyeru semua masyarakat Kedah supaya tidak melakukan perkara yang boleh menggugat ketenteraman awam dan keselamatan negara,” katanya pada sidang media di Ibu Pejabat Polis Kontinjen (IPK) Kedah di sini hari ini.

Beliau berkata pihaknya akan menjalankan siasatan dan mengambil tindakan terhadap mana-mana individu yang melakukan kesalahan, terutamanya yang menyentuh mengenai isu 3R, yakni yang berkaitan dengan agama, raja, dan kaum. – Bernama


Turkiye-Russia bincang lagi isu perjanjian Laut Hitam

ANKARA, 1 Muharram 1445H, Rabu – Menteri Luar Turkiye bercakap dengan rakan sejawatnya di Russia bagi membincangkan perkembangan semasa perjanjian Laut Hitam selepas negara itu menangguhkan perjanjian.

Sumber yang tidak mahu namanya disiarkan memaklumkan, Hakan Fidan dan Sergey Lavrov membincangkan perkembangan terkini mengenai perjanjian bijirin Laut Hitam dan perolehan pesawat pemadam kebakaran dari Russia untuk digunakan dalam kebakaran hutan.

Tahun lalu Turkiye, Pertubuhan Bangsa-Bangsa Bersatu (PBB) dan Ukraine menandatangani perjanjian di Istanbul untuk menyambung semula eksport bijirin dari tiga pelabuhan Laut Hitam Ukraine yang telah dihentikan sementara berikutan pencerobohan Russia-Ukraine.

Pusat Penyelarasan Bersama dengan pegawai dari tiga negara dan PBB telah ditubuhkan di Istanbul untuk mengawasi penghantaran bijirin berkenaan.

Bagaimanapun Isnin lalu Russia mengambil keputusan menangguhkan perjanjian Bijirin Laut Hitam.

Jurucakap Kremlin, Dmitru Peskov berkata, kemungkinan Russia akan kembali meneruskan semula perjanjian berkenaan selepas semua tuntan Russia dalam perjanjian berkenaan dipenuhi.

Turkiye, yang menjadi orang tengah dalam perjanjian antara Ukraine dan Russia, telah berulang kali menyeru Kyiv dan Moscow untuk menamatkan perang melalui rundingan. – Agensi


Tampar murid Islam: Pihak berkuasa tutup sekolah serta merta

NEW DELHI, 11 Safar 1445H, Isnin – Pihak berkuasa di negeri Uttar Pradesh mengarahkan sebuah sekolah swasta di bandar itu ditutup serta-merta susulan kes guru perempuan mengarahkan seorang murid menampar rakan sekelasnya yang beragama Islam.

Penutupan Sekolah Awam Neha itu disebabkan tidak memenuhi kriteria Jabatan Pendidikan.

Malah, kesemua murid di sekolah berkenaan akan dipindahkan ke sekolah kerajaan atau sekolah berhampiran di kawasan tersebut.

Sementara itu, guru yang terlibat dalam kes kontroversi tersebut, Tripta Tyagi mempertahankan tindakannya dan mengakui tidak terkesan dengan perbuatan tersebut.

Menerusi temu bual dengan saluran berita NDTV, dia menjelaskan tindakan itu perlu untuk ‘mengawal’ murid di sekolahnya.

Video guru berkenaan yang menunjukkan dia mengarahkan seorang murid menampar rakan sekelasnya beragama Islam dengan lebih kuat menjadi tular di media sosial sejak minggu lalu.

Bapa murid itu kemudian membuat laporan polis dan bertindak memindahkan anaknya daripada sekolah tersebut.

Insiden itu telah mencetuskan kemarahan beberapa pihak dengan beberapa ahli politik pembangkang menggelar tindakan itu sebagai ‘jenayah kebencian.

Uttar Pradesh telah ditadbir oleh nasionalis Hindu Bharatiya Janata Party (BJP) sejak 2017. – Agensi

Pautan berkaitan:


Jawi: Kita akan gagal dan terus gagal jika berlembut

ULTRA kiasu secara terancang dan licik, sebulat suara, bersatu hati, menentang penggunaan Jawi dalam apa jua keadaan, termasuk berbentuk arahan.

Terbaharu, arahan ‘wajib’ penggunaan Jawi, yang dikeluarkan oleh Majlis Daerah Batu Gajah terpaksa ditarik balik, akibat penentangan hebat ultra kiasu tanpa mengira parti. Malangnya, parti-parti orang Islam, terus bergaduh sesama sendiri.

Majlis Daerah tersebut menjelaskan, bahawa arahan terbaru untuk memasukkan tulisan Jawi pada papan tanda bukanlah perintah wajib, tetapi dasar untuk menggalakkan dan mempromosikan penggunaan tulisan Jawi di kawasan pentadbiran mereka.

Jika dilihat kepada notis yang dikeluarkan, kelihatan seperti diwajibkan. Namun, apabila ditentang ultra kiasu, terus jadi harus. Hukum berubah-ubah. Penguasa tidak boleh diharapkan lagi. Kecut, apabila ultra kiasu menyerlah. Kepada siapa lagi kita mahu bergantung harap apabila yang ada kuasa, seolah-olah tidak ada kuasa.

Tidak pernah tegas dalam tindakan.

Peliknya, bila tiba sijil halal logo Jawi, berebut-rebut mendapatkan sijil halal bagi meraih keuntungan dan mengaburi mata umat Islam. Apakah semua buta melihat permainan ini?

Alasan ultra kiasu yang menumpang menang undi Melayu, Batu Gajah mempunyai lebih 80 peratus bukan Islam. Dasar ini tidak boleh diluluskan. Ultra kiasu akan terus menentang tulisan Jawi. Ultra kiasu berpandangan, rakyat berhak memilih.

Kata ultra kiasu itu lagi, walaupun cadangan itu belum dibawa ke mesyuarat majlis daerah, ultra kiasu Batu Gajah akan menolak sekeras-kerasnya sebarang dasar yang bertentangan dengan kebebasan beragama dan budaya di negara ini.

Negara ini ada sejarah dan asal-usulnya. Asal-usul kamu daripada mana? Cuba baca Perlembagaan baik-baik.
Percayalah, penentangan ini bukan sahaja akan dilakukan oleh ultra kiasu Batu Gajah tetapi seluruh negara. Mereka akan bersatu hati menentang sama seperti isu Jawi enam muka surat di SJKC dll berkaitan
Bila tiba tulisan mereka, itu integrasi. Tetapi bila tiba tulisan Jawi, itu Islamisasi dan bercanggah dengan hak asasi dan kebebasan.

Kenapa tidak menggunakan logo halal Jawi bagi tujuan perniagaan? Kenapa begitu bersungguh-sungguh dalam papan tanda ini? Sepatutnya kamu lebih bersyukur, kenapa ia akan melunakkan hati-hati Melayu dan menjadi mereka akan lebih kerap pergi ke premis kamu.

Sudah sampai masanya pihak berkuasa bertegas. Mulakan dengan nama jalan, jawikan, Jangan pedulikan ultra kiasu ini.

Mereka ini ibarat beri betis mahu paha. Kaduk sudah naik junjung. Menjadi gunting dalam lipatan.

Tidak pernah berlaku dalam sejarah dunia, penggunaan Jawi menimbulkan rusuhan kaum, rakyat hidup kacau bilau. Kalau mereka cinakan segala tulisan dalam perniagaan, papan tanda, nama jalan, semua boleh. Tetapi apabila pihak berkuasa, mahu melaksanakan sesuatu perkara yang menjadi identiti negara ini, yang berasal-usulkan tanah Melayu tidak boleh.

Begitu juga pembinaan rumah ibadat yang kawasan tanah haram di beberapa gua di kawasan daerah Kinta, berdekatan bandaraya Ipoh, notis telah dikeluarkan dikosongkan, termasuk dari aspek keselamatan.

Apabila ditentang ultra kiasu, terus tidak jadi, yang haram jadi harus dan halal.

Kita amat hairan kenapa kita begitu takut kepada ultra kiasu demi secebis undi, sedangkan hakikatnya, mereka memang tidak mengundi parti yang memerintah hari ini. Lagi pun mereka melakukan kerja-kerja haram, menceroboh tanah kerajaan sesuka hati.

Perkara bukan baharu, tetapi sudah bertapuk, tetapi tindakan terpaksa ditarik balik demi secebis undi.

Kita begitu terkesima kononnya undi mereka telah beralih hasil beberapa pilihan raya negeri. Adakah itu benar?

Jika pun ‘benar’, wajarkah kita menggadaikan prinsip dan maruah demi secebis undi tersebut.

Percayalah, jika kita terus berlembut, negara ini akan terus hilang sejarah dan jati dirinya.

Perkara ini tidak pernah berlaku di negara-negara lain di dunia yang ada sejarah dan jati diri, terutama negara China dan India.

Apakah negara ini memberi laluan kepada identiti Islam sebebas-bebasnya. Sama-sama kita fikirkan dan jangan beremosi.

Prof Dr Mohd Ridhuan Tee Abdullah

Artikel asal disiarkan di Facebook penulis. Artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Ulama Islam terkenal India Jalaluddin Umri meninggal dunia

NEW DELHI, 29 Muharam, 1444H, Sabtu – Ulama Islam India terkemuka Maulana Jalaluddin Umri meninggal dunia pada usia 88 tahun di New Delhi pada petang Jumaat.

Beliau adalah bekas ketua Jamaat-e-Islami Hind, sebuah organisasi sosio-agama, dan Naib Presiden Lembaga Undang-undang Peribadi Muslim Seluruh India (AIMPLB), sebuah perhimpunan intelektual dan organisasi.

Sepanjang hayatnya, Allahyarham merupakan seorang pemidato terkenal dan pengarang dua puluh buah buku. Tulisan Jalaluddin dianggap berpengaruh besar dalam pelbagai subjek.

AIMPLB mengenang beliau sebagai “seorang pemikir yang cemerlang dan cendekiawan Islam yang berwawasan.”

Presiden Jamiat Ulama-i-Hind Maulana Mahmood Asad Madani mengingati beliau sebagai seorang yang berkhidmat sebagai suara kaum India Muslim manakala ulama Zafarul Islam Khan menggelarnya sebagai “tonggak masyarakat”.

Jalaluddin dilahirkan pada 1935 di sebuah kampung bernama Puttagram di daerah Arkot Utara negeri Tamil Nadu.

Beliau meninggal akibat radang paru-paru ketika dalam rawatan di hospital. – Bernama


Presiden Zelensky dakwa Iran tipu isu hantar dron ke Russia

KYIV, 11 Rabiulakhir 1444H, Ahad – Presiden Ukraine, Volodymyr Zelensky mendakwa pegawai Iran menipu berhubung penghantaran dron ke Moscow.

Pegawai Iran sebaliknya mendakwa, penghantaran peluru ke Russia untuk tujuan perang adalah tidak tepat kerana ia dihantar untuk kegunaan infrastruktur awam negara tersebut.

Iran sebelum ini buat pertama kali mengaku menghantar dron ke Russia namun menegaskan ia sebelum peperangan Russia-Ukraine.

Kyiv dan sekutu Baratnya menuduh Russia menggunakan dron buatan Iran dalam serangan beberapa minggu lalu.

Bagaimanapun Tehran beberapa kali menafikan dakwaan itu.

Menteri Luar Iran, Hossein Amir- Abdollahian yang dipetik sebagai berkata, dron berkenaan telah dihantar ke Russia sebelum pencerobohan berlaku akhir Februari lalu.

Sebelum ini, Britain dan Kesatuan Eropah telah mengenakan sekatan ke atas tiga jeneral Iran dan sebuah firma senjata yang didakwa membekalkan dron kepada Rusia. – Agensi


Polis mohon notis biru kesan Nicky Liow: Acryl Sani

KUALA LUMPUR, 30 Syaaban 1442H, Isnin – Polis Diraja Malaysia (PDRM) telah memohon notis biru kepada Interpol (Polis Antarabangsa), bagi mengesan dan menangkap ahli perniagaan dalam buruan Datuk Seri Nicky Liow Soon Hee, yang disyaki mendalangi sebuah kumpulan jenayah terancang di negara ini sekiranya berada di luar negara.

Notis Biru Interpol merujuk kepada permintaan untuk menjejaki, mengenal pasti atau mendapatkan maklumat, tentang orang yang menjadi perhatian.

Timbalan Ketua Polis Negara Datuk Seri Acryl Sani Abdullah Sani berkata setakat ini, pihaknya tidak menerima sebarang maklum balas daripada agensi antarabangsa tersebut.

“Saya percaya jika (suspek) dapat dikesan, mereka (Interpol) akan memaklumkan kepada kita,” katanya dalam sidang selepas menyampaikan sumbangan kepada waris anggota Pasukan Gerakan Am, mendiang Sarjan Baharuddin Ramli dan Sarjan Norihan Tari, serta pesara PDRM di Masjid Bukit Aman di sini hari ini.

Sebelum ini, Bernama melaporkan polis melumpuhkan kumpulan jenayah ‘Geng Nicky’, yang disyaki terlibat dalam jenayah terancang antarabangsa, Macau Scam dan pengubahan wang haram.

Selain itu, PDRM turut merampas wang tunai ratusan ribu ringgit serta aset bernilai jutaan ringgit menerusi 70 serbuan di sekitar Lembah Klang, baru-baru ini. – Bernama


Amat jelas Malaysia tidak lagi berada dalam krisis: Gabenor BNM

KUALA LUMPUR, 14 Muharram 1444H, Jumaat – Ekonomi Malaysia menyerap kesan kenaikan kadar dasar semalaman (OPR) dengan baik, dan amat jelas negara ini tidak lagi berada dalam krisis, kata Gabenor Bank Negara Malaysia (BNM), Tan Sri Nor Shamsiah Mohd Yunus.

Bank pusat telah menaikkan OPR sebanyak 50 mata asas semasa mesyuaratnya pada Mei dan Julai.

“Momentum dari segi pembayaran balik pinjaman tidak terjejas,” kata beliau merujuk kepada kenaikan OPR semasa sidang media bersama Jabatan Perangkaan Malaysia mengenai prestasi Keluaran Dalam Negara Kasar (KDNK) Malaysia bagi suku kedua 2022 di sini, pada Jumaat.

Beliau berkata OPR kali pertama dinaikkan pada Mei 2022 kerana langkah yang dianggap sebagai sokongan besar yang diperlukan semasa pandemik sudah tidak lagi wajar.

“Ini kekal tidak berubah apabila ekonomi terus berada di landasan pemulihan dengan pertumbuhan 6.9 peratus pada separuh pertama 2022.

“Amat jelas kita tidak lagi mengalami krisis. Pertumbuhan terus disokong oleh permintaan domestik yang kukuh dalam keadaan pasaran buruh yang lebih baik, pemulihan kegiatan pelancongan serta aktiviti dan prospek pelaburan yang lebih baik,” kata beliau.

Nor Shamsiah berkata pelarasan OPR pada Julai juga akan menguruskan lebih awal risiko permintaan yang berlebihan berikutan tekanan harga.

“Adalah penting untuk diingatkan bahawa kita merekodkan paras OPR yang rendah sebelum ini. Ini bermakna pelarasan OPR, dasar monetari akan kekal akomodatif tahun ini untuk menyokong pemulihan ekonomi,” kata beliau.

Beliau mengulangi bahawa bank pusat komited untuk melaraskan dasar monetari secara beransur-ansur memandangkan negara berada pada laluan pemulihan. – Bernama


MUDA mahu tanding PRN Melaka, akan runding dengan PH

MELAKA, 20 Rabiulawal 1443H, Rabu – Parti Ikatan Demokratik Malaysia (MUDA) menyatakan hasrat bertanding dalam Pilihan Raya Negeri (PRN) Melaka, pada 20 November ini.

Pesidennya, Syed Saddiq Syed Abdul Rahman berkata, pihaknya sedang berunding dengan Pakatan Harapan (PH) bagi meletakkan calon MUDA serta membincangkan pengagihan kerusi.

“Rundingan masih berjalan dan kita akan umumkan (jumlah kerusi) yang akan kita tandingi nanti,” kata Ahli Parlimen Muar itu pada sidang medianya di Banda Hilir, sebentar tadi.

Syed Saddiq berkata, calon yang akan diketengahkan pada PRN nanti adalah golongan muda yang dinamik, berpengalaman dan mempunyai trek rekod perkhidmatan yang baik.

“Saya difahamkan PH juga sedang berbincangkan logo apa yang bersesuaian. Tetapi (apa) yang jelas, mana-mana gabungan yang kita sertai, kita perlu tekankan tiga perkara iaitu politik berbilang bangsa dan agama, politik moderate dan dasar serta politik khidmat.

“Kita tolak politik katak, politik tidak berintegriti yang bersandarkan pangkat dan jawatan semata-mata,” katanya.

Sehingga kini, MUDA yang ditubuhkan Syed Saddiq pada 17 September tahun lepas belum diluluskan pendaftarannya oleh Jabatan Pendaftaran Pertubuhan (RoS) sebagai parti politik.


PEMBELA bertemu Pengerusi DBP bincang isu kalimah Allah

BANGI, 18 Syaaban 1442H, Rabu – Pertubuhan-Pertubuhan Pembela Islam (PEMBELA) hari ini mengadakan pertemuan dengan Pengerusi Lembaga Pengelola Dewan Bahasa dan Pustaka (DBP), Datuk Seri Prof Dr Awang Sariyan bagi berbincang mengenai isu Kalimah Allah.

Pengerusinya, Haji Aminuddin Yahaya berkata, pertemuan itu bagi menyampaikan kegusaran rakyat berkaitan penyalahgunaan kalimah Allah dan beberapa istilah lain seperti Baitullah, Kaabah dan Solat oleh agama lain terutamanya pihak gereja dan Kristian.

“Kita berharap pihak DBP yang merupakan badan berautoriti kerajaan terhadap segala komponen dalam Bahasa Melayu mengambil tindakan sewajarnya dalam isu ini untuk menyelesaikan segala pertikaian yang timbul.

“Ini merupakan pelaksanaan resolusi ke-5 daripada kesemua 6 Resolusi Persidangan Badan Bukan Kerajaan (NGO-NGO) Islam bagi Kes Kalimah Allah 2.0 di Kelab Sultan Sulaiman, Kuala Lumpur baru-baru ini,” katanya dalam satu kenyataan hari ini.

Haji Aminuddin berkata, pihaknya ketika ini sedang dalam perancangan melakukan perjumpaan dengan Jabatan Peguam Negara (AGC) bagi membincangkan isu sama.

Bagaimanapun, katanya, tarikh perjumpaan itu masih belum dimuktamadkan lagi.

Pada 10 Mac lalu, Mahkamah Tinggi memutuskan penganut agama Kristian di seluruh negara boleh menggunakan kalimah Allah dalam penerbitan agama mereka untuk tujuan pendidikan.

Dalam keputusan itu, tiga perkataan Arab yang lain iaitu Baitullah, Kaabah dan solat turut mendapat kebenaran untuk digunakan.

Kementerian Dalam Negeri dan Kerajaan Malaysia pada 15 Mac lalu mengemukakan rayuan terhadap keputusan berkenaan melalui notis rayuan yang difailkan di Pejabat Pendaftar Mahkamah Tinggi.


Kes bunuh Zulfarhan: Nasib 18 penuntut UPNM diketahui esok

KUALA LUMPUR, 25 Rabiulawal 1443H, Isnin – Nasib 18 penuntut Universiti Pertahanan Nasional Malaysia (UPNM) yang didakwa membunuh, bersubahat membunuh dan mencederakan Pegawai Kadet Laut UPNM Zulfarhan Osman Zulkarnain akan diketahui esok sama ada mereka didapati bersalah atas pertuduhan itu atau dibebaskan.

Hakim Mahkamah Tinggi Datuk Azman Abdullah dijangka membacakan keputusan di akhir kes pembelaan pada 10 pagi esok.

Pada 8 April lepas, pembelaan menutup kesnya selepas memanggil 18 penuntut UPNM dan dua saksi lain iaitu Ketua Jabatan Perubatan Forensik Hospital Sungai Buloh Dr Rohayu Shahar Adnan dan penuntut UPNM Muhammad Alif Farhan Aerosni pada prosiding membela diri yang bermula 2 Okt 2019.

Pendakwaan telah mengemukakan 31 orang saksi termasuk Pakar Perubatan Forensik Hospital Serdang Dr Salmah Arshad serta dua saksi yang melihat perbuatan menekap seterika wap ke badan mangsa iaitu Ahmad Senabil Mohd dan Mohd Syafiq Abdullah, kedua-duanya penuntut UPNM, pada perbicaraan yang bermula 29 Jan 2018.

Kes itu dikendalikan Pengarah Pendakwaan Kuala Lumpur Datin Kalmizah Salleh bersama Timbalan Pendakwa Raya N. Joy Jothi manakala barisan peguam yang mewakili tertuduh ialah Datuk Ranjit Singh Dhillon, Amer Hamzah Arshad, Datuk Hazman Ahmad, Zamri Idrus, Fadly Hashim, Datuk Seri M Ramachelvam dan Datuk Hazizah Kassim.

Pada 31 Julai 2019, Mahkamah Tinggi memerintahkan 18 pelajar UPNM, yang kesemuanya berusia 25 tahun, membela diri terhadap pertuduhan membunuh, bersubahat membunuh dan mencederakan Zulfarhan Osman selepas mendapati pihak pendakwaan berjaya membuktikan kes prima facie pada akhir kes pendakwaan terhadap 18 tertuduh itu.

Lima tertuduh iaitu Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri berdepan pertuduhan membunuh Zulfarhan manakala Abdoul Hakeem Mohd Ali didakwa bersubahat membunuh.

Perbuatan itu didakwa dilakukan di bilik 04-10, blok penginapan asrama Jebat, UPNM antara 4.45 pagi hingga 5.45 pagi, 22 Mei 2017.

Pertuduhan adalah di bawah Seksyen 302 Kanun Keseksaan yang memperuntukkan hukuman mati mandatori, jika sabit kesalahan manakala Abdoul Hakeem didakwa mengikut Seksyen 109 kanun sama yang membawa hukuman serupa.

Mereka bersama 12 lagi iaitu Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan juga diperintah membela diri atas pertuduhan mencederakan mangsa.

Mereka dituduh dengan sengaja menyebabkan kecederaan terhadap mangsa, untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama yang membawa hukuman maksimum penjara tujuh tahun dan denda, jika sabit kesalahan.

Perbuatan itu didakwa dilakukan di dalam bilik 03-05, blok penginapan asrama Jebat universiti itu di Kem Perdana, Sungai Besi antara 2.30 pagi hingga 5.30 pagi 21 Mei 2017.

Zulfarhan Osman meninggal dunia di Hospital Serdang pada 1 Jun 2017. – Bernama


Tengku Zafrul umum pembinaan stesen ECRL Puncak Alam diluluskan

PUNCAK ALAM, 6 Zulkaedah 1443H, Isnin – Menteri Kewangan Tengku Datuk Seri Zafrul Tengku Abdul Aziz mengumumkan kelulusan bagi pembinaaan stesen Jajaran Utara Projek Laluan Rel Pantai Timur (ECRL) di Puncak Alam.

“Tempoh hari saya ada berjumpa dengan gabungan pengerusi-pengerusi penduduk di Puncak Alam. Mereka ada menyuarakan hasrat warga Puncak Alam untuk membina stesen ECRL di Puncak Alam.

“Oleh yang demikian, saya telah mohon pihak berkaitan untuk memberi pertimbangan rapi terhadap permintaan stesen ECRL ini, dan Alhamdulillah ianya telah diluluskan dan insya-Allah akan ada stesen ECRL di Puncak Alam ini,” katanya ketika berucap pada Majlis Kenduri Rakyat Kuala Selangor di sini.

Beliau berkata bagi pembinaan stesen ECRL yang lain, pengumuman akan dibuat pada waktu yang sesuai.

Pada masa yang sama, Tengku Zafrul juga mengumumkan hasratnya menjadikan Kuala Selangor sebagai Daerah Angkat Kementerian Kewangan, bagi merealisasikan kemajuan daerah itu semaksimum mungkin ke hadapan.

“Saya secara peribadi sememangnya sedikit sentimental dengan daerah Kuala Selangor ini. Memang banyak potensi tempatan yang boleh dikembangkan dan diketengahkan,” katanya.

Bercakap kepada media, beliau berkata bagaimanapun semua kementerian serta agensi kerajaan akan terus memberi bantuan kepada semua sektor dan kawasan ekonomi di negara ini termasuklah di Kuala Selangor.

Mengenai program lawatannya yang dikatakan selalu dibuat di Kuala Selangor, Tengku Zafrul menjelaskan bahawa beliau melakukan lawatan di pelbagai kawasan seluruh negara dan tidak hanya tertumpu di daerah itu sahaja.

“Apabila anda harus membuat sesuatu dasar, adalah penting untuk kita memahami keadaan di bawah, oleh kerana itu saya telah menjelajah ke seluruh pelusuk Malaysia dan isu yang paling utama sekarang adalah memastikan usaha pemulihan ekonomi terus bergerak di landasan yang telah ditetapkan,” katanya.

Ditanya adakah beliau mungkin bertanding di Kuala Selangor untuk Pilihan Raya Umum Ke-15, beliau berkata buat masa ini fokusnya adalah di Kementerian Kewangan. – Bernama


KPDNHEP rampas 1,000 peket minyak masak

GEORGE TOWN, 24 Muharram 1443H, Khamis – Kementerian Perdagangan Dalam Negeri dan Hal Ehwal Pengguna (KPDNHEP) negeri telah menyita 1,000 peket minyak masak bersubsidi yang bernilai RM2,500, dalam pemeriksaan di sebuah stor berhampiran premis yang menjalankan perniagaan borong sayur-sayuran di George Town sini.

Ketua Pegawai Penguatkuasa KPDNHEP Cawangan Timur Laut, Ahmad Ahrazzuddin Ahmad Hamdan berkata, serbuan yang dijalankan sekitar jam 11 pagi pada 1 September itu, adalah berpandukan daripada aduan yang dibuat oleh orang awam.

“Siasatan awal mendapati stor berkenaan digunakan menyimpan bekalan minyak masak bagi pasaran di sekitar George Town. Namun stor berkenaan bukanlah tempat penyimpanan seperti yang dinyatakan dalam lesen,” katanya dalam satu kenyataan akhbar di sini hari ini.

Tambahnya, kes disiasat di bawah Akta Kawalan Bekalan 1961.

Beliau berkata, KPDNHEP juga ingin mengingatkan kepada peniaga dan syarikat yang berurusan dengan barang kawalan berjadual hendaklah mematuhi perundangan yang ditetapkan dan mengikuti saluran yang betul bagi mengelakkan berlakunya penyelewengan barang kawalan berjadual. – Bernama


Palestin perlu sokongan negara luar, rakyat makin derita dicabuli Zionis

KONYA, 13 Muharram 1444H, Khamis – Perdana Menteri Palestin, Mohammad Shtayyeh dalam pertemuan bersama Presiden Turki, Recep Tayyib Erdogan menekankan kepentingan negara lain memberi sokongan penuh kepada Palestin selain menjadi ahli dalam Pertubuhan Bangsa- Bangsa Bersatu (PBB).

Dalam pertemuan pada Majlis Pembukaan Sukan Solidariti Islam edisi kelima di bandar Konya, Turki, Shtayyeh melahirkan rasa teruja ke atas kesungguhan dan sokongan Turki kepada Palestin.

Ia khususnya melibatkan Bailtulmaqdis dan Semenanjung Gaza sambil menekankan kepentingan menggerakkan lebih banyak sokongan politik dan bantuan kewangan terutama dalam bidang pendidikan.

Selain meningkatkan lebih banyak pembinaan sekolah-sekolah khusus untuk anak-anak Palestin.

Terdahulu, Shtayyeh memberikan taklimat kepada Erdogan mengenai situasi terkini di Palestin dan pencabulan serta tindakan berterusan negara haram, Israel.

Ia susulan rejim Zionis melancarkan perang secara berterusan terhadap penduduk Palestin, di kawasan tempat suci dan juga penempatan penduduk.

Beliau pada masa sama menyatakan keseriusan keadaan di wilayah yang diduduki memandangkan keadaan politik yang lemah menyebabkan keadaan menjadi lebih teruk.

Ini sekali gus menjadikan penduduk Palestin terpaksa menanggung penderitaan yang berterusan.

Tegas beliau, negara-negara lain kini tidak meletakkan keutamaan dalam membantu melindungi Palestin daripada terus dicabuli tentera Zionis.

Malah, tiada pihak yang melihat keadaan di Palestin sebagai keadaan yang parah dan perlu dibantu dan sering berdepan pelanggaran undang-undang antarabangsa.

Dalam pertemuan berkenaan, Perdana Menteri Palestin itu juga turut mengadakan pertemuan bersama Republik Azerbaijan, Ilham Aliyev dan turut berbincang mengenai pengukuhan kerjasama bersama, hubungan ekonomi dan pelaburan.

Malah, Shtayyeh turut menggesa Azerbaijan membuka kedutaannya di Palestin. – Agensi


Rumah 2 keluarga Palestin terbabit serangan di Jenin bakal diroboh

JENIN, 2 Rabiulakhir 1444H, Jumaat – Pihak berkuasa pendudukan Israel terus bertindak kejam merancang untuk merobohkan kediaman milik dua keluarga Palestin yang terkorban dalam insiden di luar pusat pemeriksaan di bandar Jenin, Tebing Barat.

Menurut Hani Abed, dia dimaklumkan mengenai keputusan Israel untuk merobohkan kediaman mereka yang terbunuh selepas terbabit dalam insiden tembakan di pusat pemeriksaan tentera Jalama – yang turut mengakibatkan kematian seorang tenteranya pada 14 September lalu.

Kedua-dua rakyat Palestin terbabit dilaporkan meninggal dunia di lokasi kejadian sejurus ditembak mati oleh tentera Israel.

Katanya, kerja-kerja perobohan rumah yang berkeluasan 250 meter persegi itu akan dilaksanakan dalam tempoh terdekat atau selewat-lewatnya hujung bulan ini.

Terdahulu, pasukan tentera menggeladah dan mengambil ukuran untuk proses pemetakan sebagai persiapan kerja-kerja perobohan.

Tindakan untuk merobohkan kediaman dua keluarga Palestin itu kononnya sebagai hukuman, selain kaedah untuk mengelak penduduk Palestin membela nasib mereka.

Polisi yang digunapakai rejim Israel dikecam secara meluas oleh kumpulan hak asasi manusia dan menyifatkan tindakan berkenaan sebagai ‘hukuman kolektif’, termasuk jenayah perang serta kemanusiaan”. – Agensi


Myanmar larang warga Rohingya calon diri untuk pilihan raya

YANGON, 23 Zulhijjah 1441H, Khamis – Myanmar melarang seorang warga etnik Rohingya untuk mencalonkan diri dalam pilihan raya yang akan datang.

Kumpulan Fortify Rights mengatakan, tiga parti pimpinan Rohingya berharap dapat meletakkan sekurang-kurangnya 12 calon dalam pilihan raya akan datang, yang dijadualkan pada 8 November depan.

Tetapi anggota Parti Demokrasi dan Hak Asasi Manusia, Abdul Rasheed berkata, suruhanjaya pilihan raya daerah di ibu negara Rakhine, Sittwe, telah menolak pencalonannya sehari sebelum atas tuduhan orang tuanya bukan warganegara Myanmar ketika dia dilahirkan.

Rasheed menegaskan, dia mempunyai bukti bahawa ibu, bapa, datuk dan neneknya diberikan kewarganegaraan pada tahun 1957, empat tahun sebelum kelahirannya.

“Ini tidak sesuai dengan undang-undang. Rohingya direndahkan sehingga kita tidak dapat bersaing,” katanya kepada AFP.

Rasheed menyatakan bahawa percubaannya sebelum ini untuk bertanding dalam pilihan raya 2015 negara itu juga digagalkan.

Namun, dia akan mengajukan rayuan atas keputusan larangan itu.

“Penolakan ini diskriminatif dan tidak berkaitan dengan pembunuhan Rohingya yang sedang berlangsung.

“Pemerintah Myanmar harus mengakhiri pembebasan Rohingya secara besar-besaran,” kata Matthew Smith dari Fortify Rights.

Januari lalu, Mahkamah Keadilan Antarabangsa memerintahkan Myanmar melakukan segala daya untuk mencegah pembunuhan beramai-ramai Muslim Rohingya di Rakhine.

Umat Islam Rohingya digambarkan sebagai komuniti yang paling banyak dianiaya.

Ribuan umat Islam Rohingya terbunuh, cedera, ditangkap secara sewenang-wenangnya, atau diperkosa oleh tentera Myanmar dan massa Buddha terutamanya antara November 2016 dan Ogos 2017 dalam apa yang dikatakan oleh PBB sebagai genosid.

Kira-kira 800,000 orang Rohingya yang lain hanya bertahan dengan melarikan diri ke Bangladesh, tempat mereka tinggal di kem yang sempit.

600,000 Muslim Rohingya yang lain masih tinggal di Myanmar dalam keadaan seperti aparteid, dikurung di kem atau kampung serta ditolak akses ke penjagaan kesihatan dan pendidikan.

Orang Rohingya ditolak kewarganegaraan di Myanmar dan dianggap pendatang tanpa izin serta tidak akan mempunyai suara, walaupun asal-usul nenek moyang mereka sejak berabad-abad lamanya di negara itu. – Agensi


Ukraine kenakan sekatan 692 individu dari Russia, Belarus

BANGI, 25 Ramadan 1444H, Ahad – Presiden Ukraine, Volodymyr Zelensky mengenakan sekatan ke atas 692 individu dan entiti perundangan dari Russia dan Belarus.

Menurut dekri yang dikeluarkan di laman web presiden, sekatan itu diperkenalkan terhadap 438 individu dan 254 ahli perniagaan daripada kedua-dua negara.

Sekatan itu juga turut dikenakan kepada anak perempuan Menteri Pertahanan Russia, Kesenian Shoygu, Menteri Sukan dan Pelancongan Belarus, Sergey Kovalchuk dan bekas atlet Russia, Svetlana Khorkina.

Larangan kemasukan itu berkuat kuasa serta merta dan berlanjutan sehingga tempoh 50 tahun.

Sekatan yang dikenakan termasuk larangan masuk ke wilayah Ukraine, menyediakan visa ke Ukraine, pembatalan lawatan rasmi bagi tujuan perniagaan dan ekonomi terhadap individu yang disekat. -Agensi


PAS nafi calonkan Tun M di Kemaman

KUALA TERENGGANU, 18 Rabiulawal 1445H, Rabu – PAS menafikan desas-desus kononnya akan mencalonkan bekas Perdana Menteri, Tun Dr Mahathir Mohamad pada Pilihan Raya Kecil (PRK) Parlimen Kemaman.

Naib Presiden PAS, Datuk Seri Dr Ahmad Samsuri Mokhtar berkata, parti itu belum membuat sebarang perbincangan berhubung PRK Kemaman, termasuk penentuan calon.

“Kami pimpinan tertinggi (PAS) sebenarnya belum lagi berbincang persiapan menghadapi pilihan raya (PRK Parlimen Kemaman) terutama penentuan calon.

“Tarikh hendak berbincang pun belum ada lagi,” katanya seperti dilapor akhbar tempatan.

Beliau berkata demikian sebagai mengulas laporan sebuah portal yang mendakwa PAS berkemungkinan meletakkan Dr Mahathir sebagai calonnya pada PRK Kemaman.

Sumber rapat bekas Ahli Parlimen Langkawi itu mendakwa, rundingan mengenai cadangan tersebut telah dimulakan dengan PAS.

Dr Mahathir baru-baru ini dilantik sebagai penasihat tidak rasmi kepada empat kerajaan negeri pimpinan PAS.

Pada masa sama, Ahmad Samsuri yang juga Menteri Besar Terengganu berkata, PAS tiada rancangan untuk meletakkan calon Bersatu bertanding di Parlimen itu, memandangkan Kemaman adalah kerusi tradisi parti.

Bagaimanapun, PAS juga tidak menolak kemungkinan akan mempertaruhkan kembali penyandang kerusi, Che Alias Hamid untuk mewakili parti pada PRK nanti.

“Segala kemungkinan berkaitan calon boleh berlaku termasuk calon luar selagi penamaan calon tidak dibuat,” katanya.


Hanya pemilihan parti boleh selesai kemelut dalaman UMNO: KJ

BANGI, 16 Syaaban 1442H, Selasa – Majlis Kerja Tertinggi (MKT) UMNO digesa mengadakan pemilihan parti sebelum Pilihan Raya Umum ke-15 (PRU15).

Menerusi kenyataan di Instagram hari ini, Ahli Parlimen Rembau, Khairy Jamaluddin Abu Bakar menegaskan, tindakan itu saja cara untuk selesaikan kemelut dalaman UMNO.

“Segerakan pemilihan parti. Jangan tangguhkan sehingga selepas pilihan raya umum. Sepatutnya pemilihan diadakan tahun ini.

“UMNO mesti menghadapi PRU dengan kepimpinan yang mempunyai mandat yang jelas dan boleh mendapat sokongan rakyat.

“(Lakukan perkara yang betul, Majlis Tertinggi. Anda tahun kita tidak boleh teruskan seperti ini),” katanya.

Pemilihan UMNO sepatutnya diadakan pada tahun lalu selaras dengan Perhimpunan Agung UMNO 2020, namun terpaksa ditangguhkan berikutan Perintah Kawalan Pergerakan (PKP) yang diumumkan kerajaan akibat pandemik COIVD-19.

Menurut Perlembagaan UMNO, MKT mempunyai kuasa menangguhkan pemilihan sehingga 18 bulan dari tarikh sepatutnya diadakan pemilihan baharu.


‘Kita ubah landskap politik, anak muda corak masa depan’

Oleh Zuhayati Yazid

BANGI,12 Rabiulakhir 1444H, Isnin – Ketirisan dalam kepimpinan sehingga politik negara tidak stabil perlu diubah bagi mengembalikan Malaysia dalam keadaan bersih dan selamat.

Situasi itu faktor utama calon Pejuang di Parlimen Larut, Auzaie Fadzlan Shahidi menceburi politik kerana mahu mengembalikan maruah negara selain mengubah landskap politik.

Katanya, politik hari ini sudah tidak stabil berikutan pemimpin yang ada hanya memikirkan keuntungan peribadi tuntuk lari daripada kes jenayah dan masalah.

“Situasi itu juga menyebabkan rakyat sering ditindas tak dapat pembelaan terutama dalam kalangan anak muda sedangkan anak muda adalah pemimpin masa depan.

“Anak mudalah yang mencorakkan masa depan, tetapi ketika ini golongan ini tiada peluang pekerjaan walaupun belajar tetapi apabila tamat pengajian di universiti mereka tak dapat pekerjaan.

“Ini semua disebabkan ketirisan dalam kepimpinan dan politik negara yang tidak stabil,” katanya.

Justeru, anak jati Larut ini yang membesar di Selama menggesa kepada seluruh rakyat terutama anak muda menggunakan kuasa dan turun mengundi.

Tindakan berkenaan penting supaya maruah negara dapat dikembalikan dan negara berada di landasan yang sebenar, katanya.

“Saya menyeru kepada seluruh rakyat Malaysia keluar mengundi untuk kembalikan maruah negara, bersama ubah politik negara, bersama bangunkan negara.

“Kepada pengundi muda keluarkan mengundi ramai-ramai untuk kita tentukan masa depan negara,” katanya yang merupakan graduan Syariah di Universiti Al-Azhar Mesir.

Atas dasar itu, beliau merayu penduduk di Parlimen Larut untuk memberi mandat kepadanya bagi mengubah landskap politik negara sekali gus mengangkat Malaysia di tempat yang sewajarnya.

“Ingat kita anak muda adalah penentu masa depan negara, kita adalah akar kepada negara ini, jadi pilih saya demi masa depan negara yang baik,” katanya.


PRK: Cuaca diramal hujan lebat pada hari mengundi

BANGI, 21 Safar 1445H, Khamis – Ribut petir dan hujan lebat diramalkan berlaku pada hari pengundian Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, yang dijadualkan berlangsung Sabtu ini.

Jabatan Meteorologi Malaysia (MetMalaysia) dalam kenyataan hari ini memaklumkan, hujan dijangka berlaku pada sebelah pagi dan ribut petir pada petang di Pulai.

Sementara, di Simpang Jeram, hujan turut diramal berlaku pada pagi, dan dijangka mendung di sebelah petang.

PRK bagi kerusi Parlimen Pulai dan DUN Simpang Jeram diadakan susulan kematian penyandang kedua-dua kerusi berkenaan, Allahyarham Datuk Seri Salahuddin Ayub pada 23 Julai lalu.

Menteri Perdagangan Dalam Negeri dan Kos Sara Hidup yang juga memegang jawatan sebagai Timbalan Presiden Amanah tersebut adalah penyandang kedua-dua kerusi berkenaan buat kali kedua, yang juga satu-satunya kerusi Amanah di Johor.


Malakat Mall, PPIM wujud jawatankuasa pantau sumber bekalan daging

BANGI, 14 Jamadilawal 1442H, Selasa – Satu jawatankuasa khas akan diwujudkan bagi memantau rantaian pembekalan daging di negara ini.

Jawatankuasa yang diwujudkan oleh Malakat Mall dengan kerjasama Persatuan Pengguna Islam Malaysia (PPIM) itu akan membabitkan beberapa lagi pihak termasuk pertubuhan bukan kerajaan (NGO) serta ulama.

Pengasas Malakat Mall, Mohd Fadzil Hashim berkata, jawatankuasa itu akan beroperasi selama enam bulan untuk memantau sumber bekalan daging di Malaysia.

“Melalui kerjasama ini, kami mahu memastikan sumber bekalan daging yang diperolehi dan yang ada di pasaran datang dari sumber yang tidak meragukan.

“Antara cadangan yang turut dibincangkan bersama PPIM adalah untuk melancarkan boikot terhadap makanan berasaskan daging selama enam bulan untuk menghenti dan memberi kesan kepada kartel-kartel daging tidak halal yang mengawal industri,” katanya dipetik Malakat Tribune hari ini.

Mohd Fadzil berkata, jika penubuhan jawatankuasa itu mencapai matlamat, tindakan seterusnya adalah untuk memastikan urusan pembekalan rantaian bekalan daging halal diserahkan kepada orang Islam.

“Saya amat bersetuju dengan PPIM yang menyarankan bahawa sijil halal tidak sepatutnya diberikan kepada orang bukan Islam sebab isu halal ini adalah soal keimanan.

“Sijil juga tidak sepatutnya diberikan hanya kepada orang Islam, tetapi orang Islam yang benar-benar beriman. Ia termasuk golongan penternak, pengedar, tukang sembelih dan sebagainya,” katanya.

Isu daging seludup menjadi hangat apabila media melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal di sebuah gudang di Senai, Johor.

Mengulas perkara itu, Mohd Fadzil menyifatkan ia bukan pendedahan mengejutkan kerana umat Islam di negara ini tidak mengambil berat mengenai status halal, malah hanya yakin sepenuhnya terhadap logo yang mudah ‘diciplak’.

“Dalam pertemuan saya dengan bekas pengimport daging, saya diberitahu mengenai kewujudan bekalan ekor kangaroo yang mengantikan ekor lembu.

“Kita sendiri tidak pernah bertanya dari mana datangnya bekalan ekor yang begitu banyak di kedai-kedai Siam seluruh negara,” katanya.


Rayuan kes saman Najib terhadap AMMB Holding dan 2 lagi diketahui Khamis ini

PUTRAJAYA, 21 Jamadilakhir 1443H, Isnin – Mahkamah Rayuan akan memutuskan pada Khamis ini sama ada membenarkan atau tidak rayuan Datuk Seri Najib Tun Razak supaya tuntutan mahkamahnya terhadap AMMB Holdings Berhad dan dua lagi berhubung dakwaan salah urus akaun banknya kembali didengar mahkamah.

Panel tiga hakim terdiri daripada Hakim Datuk Yaacob Md Sam, Datuk Hadhariah Syed Ismail dan Datuk Ahmad Zaidi Ibrahim menetapkan tarikh itu selepas mendengar hujah peguam-peguam yang mewakili bekas perdana menteri itu dan responden.

“Kami memerlukan lebih banyak masa untuk mempertimbangkan hujahan. Oleh itu kami akan menangguhkan keputusan kami sehingga Khamis ini, 27 Jan,” kata Yaacob yang mengetuai panel hakim yang bersidang secara dalam talian.

Rayuan Najib yang didengar pada 2 Dis lepas, bersambung semula hari ini dengan hujahan oleh peguam Yoong Sin Min dan Benjamin John Dawson yang mewakili AMMB Holdings dan AmBank Islamic Bhd manakala hujah balas oleh peguam Tan Sri Muhammad Shafee Abdullah dan Harvinderjit Singh yang mewakii Najib.

Najib mahu mahkamah mendengar semula samannya terhadap AMMB Holdings Berhad, AmBank Islamic dan bekas pengurus perhubungan pelanggannya Joanna Yu Ging Ping.

Yu, adalah saksi pendakwaan dalam perbicaraan kes penyelewengan RM42 juta dana SRC yang dihadapi Najib melibatkan tujuh pertuduhan.

Saman itu dibatalkan oleh Hakim Mahkamah Tinggi Kuala Lumpur Datuk Khadijah Idris pada September 2020.

Beliau memutuskan bahawa tuntutan mahkamah itu adalah penyalahgunaan proses mahkamah kerana ia merupakan “serangan” ke atas kes jenayah SRC International yang dihadapi Najib kerana dalam saman itu, mahkamah dikehendaki membuat keputusan berdasarkan pengetahuan Najib tentang wang yang dibayar ke akaunnya yang merupakan isu yang sama di hadapan mahkamah jenayah dalam kes SRC International.

Yoong berhujah bahawa Najib sepatutnya tidak dibenarkan membicarakan isu yang sama berkaitan pengetahuannya mengenai transaksi akaunnya dalam saman sivilnya yang telah diputuskan oleh hakim perbicaraan dalam kes jenayah SRC International.

Beliau berkata Najib memfailkan saman itu hanya selepas beliau disoal balas oleh pihak pendakwaan dalam prosiding jenayah SRC International dan setelah pihak pendakwaan berhujah bahawa Najib tidak pernah mengambil sebarang tindakan terhadap bank berkenaan akaunnya.

Pembelaan Najib terhadap pertuduhan SRC International adalah urus niaga berhubung dengan akaunnya dilakukan tanpa pengetahuannya dan oleh orang yang tidak dibenarkan

Yoong berkata sebelum 2016, isu berkaitan urusan dan transaksi dalam akaun Najib telah pun timbul apabila beliau disiasat oleh Suruhanjaya Pencegahan Rasuah Malaysia (SPRM) tetapi beliau tidak pernah mengambil sebarang tindakan atau membuat sebarang aduan terhadap responden (bank dan Yu).

Sementara itu, Harvinderjit Singh berhujah bahawa Mahkamah Tinggi perlu mendengar saman itu dan memberi peluang kepada Najib mendapat keadilan.

“Kes di hadapan mahkamah ini adalah satu kecuaian. Ia bukan kes untuk kita menentukan sama ada Najib tidak bersalah atau tidak,” katanya sambil menambah bahawa isu yang akan ditentukan dalam perbicaraan ialah sama ada berlaku atau tidak pelanggaran kewajipan jagaan oleh bank.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali mensabitkan kesalahan serta menjatuhkan hukuman penjara 12 tahun dan denda RM210 juta terhadap Najib dalam kes jenayah SRC International. Mahkamah Rayuan mengekalkan keputusan hakim Mahkamah Tinggi itu pada 8 Dis tahun lepas.

Rayuan terhadap keputusan itu akan didengar di Mahkamah Persekutuan.

Dalam samannya terhadap AmBank, AMMB Holdings dan Yu, Najib mendakwa AmBank dan Yu melakukan kecuaian ketika mengendalikan akaun banknya dengan mendedahkannya kepada ahli perniagaan dalam buruan Low Taek Jho atau Jho Low.

Najib mendakwa AmBank, AMMB Holdings dan Yu, telah mendedahkan penyata bank, transaksi debit dan pengiriman wang, dan baki dana antara akaunnya kepada Low sebagai pihak ketiga, tanpa kebenaran.

Mahkamah mendengar hujah daripada peguam Datuk Dr Gurdial Singh Nijar, yang mewakili Yu pada 2 Disember. – Bernama


Rakyat Malaysia disaran jaga sensitiviti elak sentimen agama

MELAKA, 12 Rabiulawal 1442H, Khamis  – Masyarakat berbilang kaum di negara ini diseru supaya saling bertoleransi serta menjaga sensitiviti masing-masing agar tidak menimbulkan sebarang isu yang boleh mengguris hati atau mewujudkan kebencian dan menyentuh sentimen agama.

Mufti Melaka Datuk Abdul Halim Tawil berkata, rakyat negara ini perlu mengambil iktibar daripada insiden di Perancis yang mengundang kemarahan umat Islam seluruh dunia berikutan kenyataan Presidennya Emmanuel Macron baru-baru ini yang disifatkan sebagai menghina agama Islam, Nabi Muhammad ﷺ dan umatnya.

Beliau berkata, dalam konteks itu, umat Islam perlu berpegang kepada firman Allah SWT seperti dalam Surah al-Kafirun ayat 6 bermaksud ‘Untukmu agamamu dan untukku agamaku’ yang boleh diamalkan rakyat di negara ini.

“Kepada semua masyarakat, diingatkan supaya tidak menimbulkan sebarang provokasi sama ada orang bukan Islam menghina Islam (atau sebaliknya). Kita harus jaga sensitiviti ini.

“Kepada umat Islam, kita juga hormati agama lain iaitu dari sudut perlembagaan yang memberi kebebasan beragama di negara ini tanpa kita persendakan kitab dan amalan ritual mereka kerana jika elemen-elemen ini berlaku, sudah pasti akan menyebabkan pertembungan dahsyat melibatkan pegangan dan kepercayaan,” katanya kepada pemberita, selepas program Ziarah Prihatin sempena sambutan Maulidur Rasul 1442H di sini hari ini.

Mengulas lanjut, Abdul Halim berkata, pihaknya turut mengutuk sekeras-kerasnya insiden di Perancis yang membabitkan elemen sensitif dan menghina Rasulullah ﷺ yang dilihat sering berlaku di barat, akibat fenomena Islamofobia dan perlu ditangani supaya tidak menular ke negara lain termasuk Malaysia.

Beliau juga berkata, kempen memboikot produk keluaran Perancis adalah satu pendekatan yang boleh diambil oleh umat Islam agar ia memberi peringatan kepada semua pihak supaya lebih menjaga sensitiviti berkaitan agama.

“Ia terpulang kepada diri masing-masing kerana setiap pengguna mempunyai hak untuk melakukan tindakan boikot itu dan pembeli juga perlu bijak menangani isu ini secara holistik.

“Apa sahaja bantahan mengenai isu ini dinasihatkan supaya tidak melanggar undang-undang yang telah dikuatkuasakan kerana sebagai umat Islam, kita mempunyai akhlak yang tertib untuk menzahirkan (pandangan) secara hikmah,” katanya. -Bernama


PN Melaka sekali lagi kecewakan rakyat

BANGI, 6 Jamadilawal 1442H, Isnin – Kerajaan Perikatan Nasional (PN) Melaka sekali lagi mengecewakan rakyat apabila memilih Timbalan Pengerusi MCA Melaka, Datuk Wira Koh Nai Kwong untuk dilantik sebagai Ahli Dewan Negara.

Sedangkan umum mengetahui bahawa MCA tidak menang sebarang kerusi di Melaka, bahkan wakil rakyat Cina di negeri itu majoritinya dari parti tamak haloba DAP.

Koh adalah pilihan Dewan Undangan Negeri (DUN) Melaka mengangkat sumpah sebagai Senator di hadapan Yang Dipertua Dewan Negara, Tan Sri Dr Rais Yatim pada majlis yang berlangsung di Dewan Negara hari ini.

Kesal dengan pelantikan berkenaan, Jawatankuasa Gerakan Massa Pemuda ISMA, Mohd Soufi Anual berkata, MCA tetap diberi ruang meskipun kalah dalam mana-mana pilihan raya.

“Lagi berita menyedihkan dari kem kerajaan PN negeri Melaka. Lama dah saya perhati sejak PN gantikan PH pada awal tahun.

“Apa taknya, isu nama Bukit Melaka yang nak dikembalikan berbanding nama sekarang (Bukit St Paul) tak selesai sampai sudah. Penakut, bacul. Sebabnya MCA Melaka berbunyi ketika itu.

“MCA tak setuju kembalikan nama Bukit Melaka. Kononnya nama Bukit St Paul telah lama digunakan dan dikenali ramai. Apa mereka ingat nama Melaka tak masyhur dan terkenal seantero dunia ke?,” bidasnya dalam satu kenyataan.

Beliau turut mengimbau kembali tindakan Datuk Seri Dr Wee Jeck Seng berhubung pelaksanaan Jawi sebaik sahaja memenangi kerusi Parlimen Tanjung Piai.

“Masih segar lagi di ingatan saya, sebaik sahaja memenangi kerusi ihsan Parlimen Tanjung Piai, Wee Jeck Seng telah membantai tulisan Jawi!

“Itu berlaku setelah Parlimen Tanjung Piai yang majoritinya penduduk Melayu Islam memenangkan dia walaupun dia MCA, bukan Melayu pun!

“Kini, diberi lagi talian hayat kepada MCA. Walhal MCA telah azab, uzur dan mati di mata orang Cina. Mereka solid menyokong DAP. Tetapi, acap kali pemimpin politik Melayu yang bagi kuasa kepada MCA. MCA bagi makan apa kepada pemimpin Melayu ya?,” soalnya sinis.


UAE sekat pengeluaran visa kepada rakyat Lubnan

ABU DHABI, 27 Zulkaedah 1444H, Jumaat – Emiriah Arab Bersatu (UAE) akan menggantung pemberian visa kepada penduduk Lubnan buat sementara waktu ekoran kebimbangan isu keselamatan.

Pegawai UAE berkata, sekatan sementara itu masih dalam proses semakan dan tertakluk kepada hal-hal tertentu termasuk untuk kategori visa yang akan diumumkan dalam beberapa hari akan datang.

Sejak beberapa minggu lalu, penduduk Lubnan mendakwa UAE tidak mengeluarkan visa kepada penduduk di negaranya.

Dua agensi pelancongan di Lubnan memberitahu Reuters, mereka gagal memohon visa kepada rakyat Lubnan yang akan membuat perjalanan ke UAE melalui sistem dalam talian seperti biasa yang dilakukan.

Bagaimanapun, pihaknya tidak menerima arahan baharu atau perubahan syarat kepada kemasukan ke negara tersebut.

Sementara itu, talian Direktorat Residensi dan Hal Ehwal Luar Dubai memaklumkan rakyat UAE tidak akan mengeluarkan visa buat sementara waktu kepada rakyat Lubnan di atas arahan Kementerian Dalam Negeri. – Agensi


Industri berisiko tak patut berada di kawasan muka sauk: Pakar

KUALA LUMPUR, 21 Muharram 1442H, Rabu – Kerajaan negeri dicadangkan supaya mengadakan satu senarai industri berisiko dan tidak boleh berada di kawasan muka sauk (tempat mengambil air) supaya menjadi rujukan kepada semua agensi bagi mengelak pencemaran di kawasan sumber air.

Pakar kualiti air, Dr Zaki Zainudin berkata, kerajaan negeri yang bertanggungjawab terhadap pengurusan air perlu mewujudkan senarai tersebut supaya ia boleh dijadikan sebagai satu perintah untuk agensi-agensi negeri dan persekutuan.

“Objektif utama senarai itu adalah supaya tiada industri baharu (berisiko) yang masuk (bertapak di kawasan muka sauk).

“Keduanya, bagi industri sedia ada, mereka pasti akan meminta untuk mengembangkan, tetapi jika jatuh ke senarai itu mereka tidak akan dibenarkan untuk membesar (mengembangkan aktiviti),” katanya kepada Bernama selepas menjadi tetamu program Ruang Bicara bertajuk ‘Pencemaran Air: Urus dan Bangunkan Teknologi’ terbitan Bernama TV di sini malam tadi.

Beliau turut menjelaskan kerajaan negeri sepatutnya merancang supaya membuat zon kawasan industri berkenaan di kawasan hilir dan berisiko rendah.

Sementara itu, Presiden Persatuan Penyelidikan Air dan Tenaga Malaysia (AWER) S. Piarapakaran berkata, pihaknya telah mengutuskan surat kepada kerajaan dengan memberi dua cadangan bagi mengelakkan pencemaran air berulang.

“Satu, kita minta tambah seksyen (dalam undang-undang berkaitan pencemaran) supaya ganti rugi kita boleh tuntut dengan senang. Kalau pengguna, industri komersial dan sebagainya, apabila nak tuntut ganti rugi, kalau melalui proses undang-undang biasa, susah nak buktikan (di mahkamah) sebab kena buat (siasatan) secara individu.

“Keduanya, proses siasatan, mungkin yang buat salah seorang tetapi di belakangnya mungkin ada dalang lebih besar.

“Sebab itu mungkin kita lihat sekarang kerajaan tubuhkan satu unit khas untuk siasatan dengan kerjasama pihak tentera dan polis yang boleh membantu memperkasakan lagi siasatan alam sekitar,” katanya.

Penduduk di Lembah Klang berdepan masalah gangguan bekalan air bermula sejak Khamis lalu apabila Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas akibat pencemaran sumber air mentah, namun kini kian pulih.

Semalam, Menteri Alam Sekitar dan Air, Datuk Seri Tuan Ibrahim Tuan Man berkata kementeriannya akan menubuhkan Unit Jenayah Alam Sekitar dalam masa terdekat bagi menangani isu pencemaran. – Bernama


Penerbangan terus Afghanistan-China disambung selepas 3 tahun tangguh

KABUL, 5 Zulkaedah 1444H, Khamis – Penerbangan terus antara Afghanistan dan China disambung semula selepas Ariana Airline menangguhkan operasi Kabul ke Urumqi, tiga tahun lalu susulan Taliban mengambil alih pentadbiran negara.

Kementerian Pengangkutan dan Penerbangan Afghanistan berkata, operasi semula penerbangan dijangka memberi kesan positif dalam ekonomi dan perdagangan kedua-dua negara.

Ketua Ariana Airlines, Rahmatullah Aghan berkata, pihaknya merancang untuk menambah beberapa lagi pesawat dalam masa terdekat.

Sementara itu, Ketua Dewan Perniagaan dan Pelaburan Afghanistan, Mohammad Younos Mohmmand berkata, Taliban akan melebarkan sayap dalam perdagangan dengan China.

Konsulat China di Kabul pula berkata, hubungan ekonomi dan perdagangan dengan Afghanistan kini semakin berkembang.

“Kami menyambung semula penerbangan dari kabul ke Urumqi dan pencapaian ini membuktikan hubungan Afghanistan-China semakin kukuh,” katanya.

Diplomat China itu menambah, dalam mesyuarat Menteri Luar China, Pakistan dan Afghanistan yang diadakan di Islamabad telah menekan pembangunan ekonomi dengan Afghanistan selain pengukuhan kerjasama perdagangan dan hubungan Afghanistan.

Katanya, projek infrastruktur dengan kerjasama negara-negara rantau ini juga dipersetujui dan perlu diperkukuhkan lagi. – Agensi


PRU15: UMNO Terengganu sedia gerak solo tanpa PAS

KUALA TERENGGANU, 7 Jamadilawal 1443H, Ahad – UMNO Terengganu menyatakan pendirian akan bergerak secara bersendirian tanpa kerjasama dengan PAS pada Pilihan Raya Umum ke-15 (PRU15) nanti.

Ini sekali gus memberi bayangan parti itu berkemungkinan menolak gabungan Muafakat Nasional (MN) yang dibina sebelum ini.

Ketua Pemudanya, Tengku Haphiz Tengku Putera berkata, seluruh jentera parti yakin mampu meneruskan perjuangan walaupun solo dan kini sedang bersiap siapa menghadapinya.

“Buat masa ini terpulang kepada pimpinan PAS untuk membuat keputusan berhubung status MN.

“Kami dalam pimpinan UMNO hanya membuat keputusan untuk tidak bersama BERSATU pada PRU15, isu untuk tidak bersama UMNO dalam MN adalah hak PAS,” katanya.

Tambah Tengku Haphiz, kepimpinan UMNO negeri sedang melaksanakan tugas bagi menguatkan parti dengan menggunakan logo dan bendera Barisan Nasional (BN) seperti diamanahkan pucuk pimpinan parti.

“Kami juga sudah mengemukakan senarai cadangan calon dari kalangan Pemuda kepada pimpinan tertinggi parti.

“Seluruh jentera parti terutama Pemuda UMNO sudah bersiap siaga untuk menghadapi PRU walaupun bakal bertanding secara solo,” katanya.

Sebelum ini, Ketua UMNO Bahagian Pulai di Johor, Datuk Nur Jazlan Mohamed berjanji akan membawa usul menerusi mesyuarat pada 18 Disember ini bagi memutuskan hubungan dengan PAS sekali gus membubarkan MN.


Hamas bentang ‘visi menyeluruh’ hentikan serangan Zionis

GAZA, 18 Rabiulakhir 1445H, Khamis – Pemimpin Hamas, Ismail Haniyeh memaklumkan kumpulan pejuang telah membentangkan ‘visi menyeluruh’ untuk menghentikan serangan rejim Israel di Semenanjung Gaza.

Menurutnya, visi itu bermula dengan menghentikan pencerobohan, membuka sempadan, bertukar tahanan dan membuka ufuk politik bagi menubuhkan negara Palestin dan untuk penentuan nasib sendiri.

“(Perdana Menteri Israel Benjamin) Netanyahu, bagaimanapun menangguhkan dan menipu penyokongnya dengan janji palsu,” katanya menerusi ucapan yang disiarkan di televisyen pada Rabu.

Haniyeh berkata, konflik semasa disebabkan oleh Netanyahu yang mengetuai kumpulan ‘fasis perkauman sayap kanan’.

Pada masa sama, pemimpin Hamas itu menuntut penyokong Israel, termasuk Amerika Syarikat (AS) berhenti menghalang usaha antarabangsa untuk menghentikan pencerobohan.

Tentera Israel telah meluaskan serangan udara dan darat ke atas Semenanjung Gaza, yang berada di bawah serangan udara tanpa henti sejak serangan mengejut oleh Hamas pada 7 Oktober.

Lebih daripada 10,300 orang terkorban dalam konflik itu, termasuk sekurang-kurangnya 8,796 rakyat Palestin dan lebih daripada 1,538 warga Israel.

Selain jumlah korban dan pemindahan yang besar, bekalan asas semakin berkurangan untuk 2.3 juta orang di Gaza akibat pengepungan Israel. – Agensi


Kategori kumpulan pendapatan rakyat Malaysia akan disemak semula

KUALA LUMPUR, 6 Rabiulawal 1444H, Isnin – Menteri di Jabatan Perdana Menteri (Hal Ehwal Ekonomi), Datuk Seri Mustapa Mohamed berkata, kategori kumpulan pendapatan rakyat Malaysia akan disemak semula.

Beliau berkata, ia akan dilakukan berdasarkan kaji selidik Survei Pendapatan, Perbelanjaan Isi Rumah dan Kemudahan Asas (HIES/BA) yang dilancarkan oleh Jabatan Perangkaan Malaysia (DOSM).

Kajian itu akan dilaksanakan dalam Kajian Separuh Penggal Rancangan Malaysia Ke-12 (RMK12) yang akan bermula pertengahan bulan ini.

Katanya, semakan semula akan dibuat berdasarkan dapatan kaji selidik pendapatan, perbelanjaan dan kemudahan asas rakyat Malaysia tahun ini.

“Semakan itu akan mengambil kira, antara lain, perubahan dalam struktur pendapatan dan perbelanjaan, kos sara hidup, demografi dan lokasi isi rumah,” katanya.

Mustapa berkata, kategori baharu itu akan mengukuhkan lagi penggubalan dasar dan menambah baik perkhidmatan penyampaian kepada kumpulan sasaran.

Beliau berkata demikian ketika menjawab soalan yang dibangkitkan Datuk Seri Anwar Ibrahim (PH-Port Dickson) di Dewan Rakyat, hari ini.

Ahli Parlimen Jeli itu turut memaklumkan bahawa 92,000 isi rumah bakal ditemu bual di bawah tinjauan kumpulan pendapatan, yang akan dilakukan menjelang suku pertama 2023.

Beliau kemudian berkata, ketika ini terdapat 2.91 juta isi rumah di bawah kumpulan B40 melibatkan isi rumah berpendapatan kurang daripada RM4,850 sebulan.

“Terdapat 2.91 juta isi rumah pula di bawah kumpulan M40 membabitkan pendapatan bulanan antara RM4,850 dan RM10,959 dan terdapat 1.46 juta isi rumah di bawah kumpulan T20 di mana pendapatan bulanan melebihi RM10,960,” katanya.

Bagi golongan miskin tegar pula, Mustapa berkata, terdapat peningkatan dalam tempoh pandemik COVID-19.

Beliau berkata, bahawa miskin tegar berada pada 5.6 peratus sebelum wabak pada 2020 dan meningkat kepada 8.4 peratus.

Bagaimanapun, beliau berkata, jumlah itu menurun sejak April 2021 apabila ekonomi mula dibuka dengan pengangguran menurun secara beransur-ansur kepada 3.7 peratus daripada 5.3 peratus.

“Sebagai contoh, data yang digunakan untuk mengukur golongan miskin tegar berdasarkan penerima di bawah e-Kasih berkurangan secara drastik daripada 262,000 penerima tahun lepas kepada 130,000 setakat 15 September tahun ini,” tambahnya.

Mengenai kadar inflasi, Mustapa berkata inflasi berada pada 4.7 peratus pada Ogos berbanding 4.4 peratus pada Julai.


Jangan sampai diketawakan, tak masuk akal sampai 3 TPM

BANGI, 27 Rabiulawal 1444H, Isnin – Cadangan mewujudkan tiga jawatan Timbalan Perdana Menteri (TPM) bukan sahaja dianggap sukar dipercayai bahkan tidak masuk akal.

Barisan Nasional mengatakan selepas menang PRU15, Datuk Seri Ismail Sabri akan kekal menjadi Perdana Menteri, dan Presiden UMNO pula menyebut akan mewujudkan tiga Timbalan PM, wakil Sabah, Sarawak dan Semenanjung.

“Pakatan Harapan juga umumkan dua TPM. Bayangkan apa kata ultra kiasu Cina yang selama ini memang mahukan kerusi TPM.

“Jangan sampai orang ketawakan, negara sekecil Malaysia, jawatan yang ditawarkan lebih banyak daripada wakil rakyat.

“Negara China dan India berpuluh kali ganda lebih besar pun tidak pelik sebegini,” kata pemerhati politik, Prof Dr Mohd Ridhuan Tee Abdullah.

Apa yang penting pada masa kini adalah, rancangkan strategi untuk menang, meskipun sudah tidak ada lagi permuafakatan dalam kalangan parti politik Melayu bukan PH.

“Berjanji bulan bintang tidak menguntungkan sesiapa, melainkan makan diri,” tegasnya

Terdahulu, Barisan Nasional (BN) berhasrat mewujudkan jawatan TPM masing-masing dari Sabah, Sarawak dan Semenanjung Malaysia sekiranya parti terbabit dominan untuk membentuk kerajaan di Putrajaya.

Pengerusi BN, Datuk Seri Dr Ahmad Zahid Hamidi berkata, cadangan terbabit akan dimasukkan dalam manifesto BN Sabah sebelum Pilihan Raya Umum ke-15 (PRU15).

Pada masa sama, PH juga mengumumkan dua jawatan TPM, iaitu membabitkan seorang dari Semenanjung dan seorang mewakili Sabah atau Sarawak (Borneo).


Bekas presiden tak perlu kembali lagi ke Sri Lanka

COLOMBO, 3 Muharram 1444H, Isnin – Sekarang bukan masa sesuai untuk bekas Presiden, Gotobaya Rajapaksa kembali ke negaranya, Sri Lanka.

Presiden baharu Sri Lanka, Ranil Wickremesinghe berkata, kepulangan Rajapaksa hanya akan menambahkan kemarahan rakyat selain membebankan tekanan politik.

“Saya tidak percaya ini adalah masa sesuai untuk beliau kembali ke tanah air, selepas berdepan gesaan meletak jawatan Rajapaksa melarikan diri.

“Kepulangan nanti hanya memberi lebih banyak tekanan dan masalah terutama rakyat yang terlalu kecewa dengannya,” katanya.

13 Julai lalu Rajapaksa bersama isteri dan seorang pengawal keselamatan merupakan antara empat penumpang yang menaiki pesawat tentera Antonov-32, berlepas dari lapangan terbang antarabangsa menuju ke Maldives.

Sebaik tiba di Male, ibu negara Maldives, mereka dibawa ke sebuah lokasi yang dirahsiakan dengan diiringi anggota polis.

Selepas beberapa hari peletakan jawatan bekas presiden itu, Wickreminghe memenangi undian di Parlimen sekali gus membolehkan beliau diangkat menjadi presiden baharu Sri Lanka.

Wickremesinghe mengakui beliau sehingga kini masih berhubung dengan Rajapaksa dalam menguruskan penyerahan pentadbiran negara dan urusan kerajaan yang lain.

Sri Lanka yang berdepan krisis kewangan kritikal mengadakan perbincangan dengan Tabung Kewangan Antarabangsa bagi menyelesaikan permasalahan tersebut.

Wickremesinghe dijangka mencapai perjanjian IMF penghujung bulan ini sambil menambah negara itu perlu memperoleh lebih AS$3 bilion daripada sumber luar bagi menyokong import penting termasuk bahan api dan makanan dan keperluan baja. – Agensi


Bomba guna pengeboman air padam kebakaran tapak pelupusan sampah Pulau Burung

NIBONG TEBAL, 16 Jamadilakhir 1443H, Rabu – Jabatan Bomba dan Penyelamat Malaysia (JBPM) menggunakan kaedah pengeboman air bagi memadam kebakaran di Tapak Pelupusan Sampah Pulau Burung.

Pengerusi Jawatankuasa Alam Sekitar dan Kebajikan Pulau Pinang Phee Boon Poh berkata, pemadaman bermula pada 10 pagi itu dilakukan menggunakan dua helikopter milik JBPM dari Subang, Selangor dengan membabitkan lapan pegawai serta anggota bomba.

“Ia (bom air) dilepaskan di lokasi titik panas berdasarkan termal imej dikeluarkan Jabatan Alam Sekitar (JAS). Operasi tamat kira-kira sejam kemudian dan kami berharap operasi ini dapat mengurangkan kemerebakan api di kawasan berkenaan,” katanya.

Phee berkata, setiap bom air boleh menampung hingga 1,600 liter air dan difahamkan dua helikopter itu melakukan beberapa siri pengeboman air di kawasan berkenaan.

Bagi melancarkan operasi pemadaman, semua agensi dan penduduk tidak dibenarkan melakukan sebarang penerbangan dron semasa unit udara bomba sedang melakukan penerbangan dan kerja-kerja pemadaman.

Dalam pada itu, Phee berkata, 44 orang daripada 10 keluarga yang tinggal berhampiran tapak pelupusan itu telah dipindahkan di dua pusat pemindahan sementara (PPS) di sini sejak Ahad lepas.

Beliau berkata, lapan orang termasuk seorang warga emas dan seorang bayi ditempatkan di PPS Sekolah Kebangsaan (SK) Bakap Indah manakala 36 orang termasuk tiga warga emas ditempatkan di PPS SK Saujana Indah.

Tinjauan Bernama mendapati 10 sekolah yang terletak berhampiran tapak pelupusan itu ditutup tiga hari bermula hari ini berikutan indeks udara menunjukkan kepekatan yang boleh memberi kesan kepada kesihatan dan mengancam nyawa.

Kebakaran membabitkan kawasan seluas 6.5 hektar daripada keseluruhan 16.2 hektar tapak pelupusan sampah itu dilapor berlaku sejak kira-kira 5 petang, Rabu lepas. – Bernama


Oktoberfest penghinaan kepada negara Islam: Mufti Pahang

Oleh Zuhayati Yazid

BANGI, 6 Muharram 1444H, Khamis – Cubaan menormalisasikan pesta minum arak, Oktoberfest dilihat sebagai penghinaan kepada Malaysia yang merupakan sebuah negara Islam.

Mufti Pahang, Datuk Seri Dr Abdul Rahman Osman berkata, sudah menjadi kewajipan kepada masyarakat bukan Islam menunjukkan rasa hormat kepada penduduk muslim dengan tidak mengambil minuman keras secara terbuka.

“Walaupun kita sebagai negara Islam namun tidak pernah menghalang golongan berkenaan minum arak, tetapi mereka tidak boleh minum kepada tatapan umum.

“Mereka hanya boleh meminum arak tetapi sesama mereka dalam majlis tertutup sahaja tanpa mengganggu ketenteraman awam dan bukannya pesta.

“Menjadi kewajipan kepada mereka untuk menghormati masyarakat di negara ini yang majoriti Islam dan Melayu dengan tidak mengambil secara terbuka dan dilakukan secara besar-besaran,” katanya ketika dihubungi Ismaweb.net, hari ini.

Abdul Rahman menjelaskan, pengambilan alkohol langsung tidak membawa kebaikan malah boleh menjejaskan kesihatan.

Lebih dahsyat lagi, katanya, perbuatan itu adalah pintu kepada segala kejahatan.

“Arak ini tiada pilihan walaupun digunakan untuk berubat, pengambilan adalah berdosa dan hukumannya adalah pelaksanaan hudud bagi umat Islam.

“Bukan itu sahaja orang Islam juga tidak boleh duduk bersama dengan individu yang mengambil arak, itulah besarnya implikasi terhadap pengambilan arak tetapi bagi bukan Islam kita tidak melarang sebaliknya perlu menghormati masyarakat Islam,” katanya.

Mengulas lanjut, beliau menjelaskan, orang bukan Islam seharusnya tahu peranan mereka ketika hidup bermasyarakat di negara ini.

Bagaimanapun tegasnya, kebebasan berkenaan tidak boleh dijadikan peluang dan cubaan untuk melakukan perkara yang berbeza dengan norma masyarakat di negara ini.

“Sepatutnya mereka menghormati dan bukannya menunjukkan budaya dan perbuatan yang tidak baik kepada orang Islam,” katanya.

Sebelum ini, Ahli Parlimen Raub, Tengku Zulpiri Shah Raja Puri mengecam Menteri di Jabatan Perdana Menteri (Hal Ehwal Agama), Datuk Idris Ahmad supaya tidak campur tangan dalam acara kebudayaan orang bukan Islam di negara ini.

Malah, pemimpin veteran DAP, Lim Kit Siang juga mempersoalkan keputusan kerajaan untuk tidak membenarkan penganjuran Oktoberfest yang disifatkan mencabuli prinsip Perlembagaan negara.


Agong berkenan terima mengadap PM

KUALA LUMPUR, 12 Jamadilawal 1443H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Perdana Menteri Datuk Seri Ismail Sabri Yaakob untuk mesyuarat pra-Kabinet di Istana Negara.

Istana Negara dalam kenyataan yang dimuat naik menerusi Facebook memaklumkan sesi hari ini berlangsung selama sejam bermula 8 pagi.

“Mesyuarat pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama perdana menteri berkenaan urusan dan isu-isu berkaitan kerajaan,” menurut kenyataan itu.

Turut dimuat naik, tiga keping gambar menunjukkan Ismail Sabri mengadakan perbincangan bersama Seri Paduka. – Bernama


PKP lanjut hingga 4 Februari

PUTRAJAYA, 8 Jamadilakhir 1442H, Khamis – Perintah kawalan pergerakan (PKP) yang dijadualkan berakhir 26 Januari telah dilanjutkan hingga 4 Februari untuk Pulau Pinang, Selangor, Melaka, Kuala Lumpur, Putrajaya, Labuan, Johor, Sabah dan Kelantan.

Ia diselaraskan dengan penguatkuasaan PKP di Kedah, Perak, Negeri Sembilan, Pahang, Terengganu dan Perlis.

Menteri Kanan (Kluster Keselamatan), Datuk Seri Ismail Sabri Yaakob berkata keputusan itu dibuat atas nasihat dan penilaian risiko oleh Kementerian Kesihatan Malaysia (KKM).

Beliau mengatakan bahawa kebanyakan daerah di negeri-negeri ini juga telah dikategorikan sebagai zon merah.

“Susulan saranan Kementerian Kesihatan, mesyuarat khas Majlis Keselamatan Nasional (MKN) telah bersetuju untuk melanjutkan PKP di negeri-negeri ini hingga 4 Februari,” katanya.

Negeri-negeri berkenaan telah diletakkan di bawah PKP sejak 13 Januari lalu.


Yayasan Ikhlas mohon sumbangan hantar lagi 20,000 PPE ke Sabah, Selangor

BANGI, 19 Rabiulawal 1442H, Khamis – Yayasan Ikhlas, sebuah pertubuhan peduli dan prihatin, berhasrat untuk menyampaikan 20,000 lagi set peralatan perlindungan diri (PPE) ke Sabah dan Selangor bagi membantu Jabatan Kesihatan Negeri di sana.

Pengurus Besar Yayasan Ikhlas, Ir Kamaruddin Kassim berkata, sekurang-kurangnya RM800,000 lagi diperlukan untuk tujuan ini.

Katanya, 67,000 set PPE telah pun disalurkan kepada beberapa Jabatan Kesihatan Negeri lain antaranya Agensi Pengurusan Bencana Sarawak, Jabatan Kesihatan Negeri Selangor, Jabatan Kesihatan Negeri Sabah dan Institut Kesihatan Negara (NIH).

“Pihak kami sangat berharap set PPE yang telah disalurkan dapat membantu petugas barisan hadapan kita yang sedang memerangi pandemik COVID-19 yang sedang meningkat,” katanya.

Terdahulu, Yayasan Ikhlas dengan kerjasama Ikatan Pengamal Perubatan Malaysia (I-Medik) dan Tentera Udara Diraja Malaysia (TUDM) telah mengagihkan 7,000 set PPE yang dianggarkan bernilai RM280,000.

Set PPE itu tiba di Hospital Tawau dan Semporna di Sabah pada Selasa (3 November).

“16 orang asnaf terlibat dalam menyiapkan set PPE ini. Mereka sanggup bekerja keras semata-mata untuk memastikan set PPE ini siap mengikut piawaian dan kualiti yang ditetapkan oleh KKM,” katanya.

Beliau berkata, dana yang diperoleh daripada orang ramai membantu pihak Yayasan Ikhlas menyiapkan 7,000 set PPE ini dalam tempoh empat hari.

“Justeru pihak kami menyasarkan untuk menyampaikan lagi 20,000 set PPE ke Sabah dan Selangor,” katanya.

Orang ramai boleh menyampaikan sumbangan menerusi akaun Maybank Yayasan Ikhlas 5628 3463 6228 atau boleh menghubungi mereka di talian 03-8926 5954.


Pelancongan bertukar tragedi, 21 maut dalam ribut salji di Pakistan

ISLAMABAD, 5 Jamadilakhir 1443H, Sabtu – Sekurang-kurangnya 21 orang maut dalam kesesakan lalu lintas yang teruk disebabkan oleh berpuluh-puluh ribu pelawat memenuhi sebuah bandar berbukit di Pakistan untuk melihat salji lebat luar biasa, kata pihak berkuasa hari ini.

Polis melaporkan bahawa sekurang-kurangnya enam orang mati beku di dalam kereta mereka, namun tidak jelas sama ada yang lain mati akibat sesak nafas selepas terhidu asap di dalam salji.

Menteri Dalam Negeri, Sheikh Rashid berkata, tentera telah bergerak untuk membersihkan jalan raya dan menyelamatkan ribuan yang masih terperangkap berhampiran Murree, sekitar 70 kilometer (45 batu) timur laut ibu negara, Islamabad.

Video yang dikongsi di media sosial menunjukkan kereta penuh sesak, dengan timbunan salji setinggi satu meter (tiga kaki) di atas bumbung kenderaan mereka.

“Orang ramai menghadapi situasi yang mengerikan,” kata seorang pelancong yang terperangkap, Usman Abbasi kepada AFP melalui panggilan telefon.

Selama beberapa hari, media sosial Pakistan penuh dengan gambar dan video orang bermain salji di sekitar Murree, sebuah bandar peranginan indah yang dibina oleh British pada abad ke-19 sebagai sanatorium untuk tentera penjajahnya.

Pejabat Ketua Menteri Wilayah Punjab memaklumkan, Murree telah diisytiharkan sebagai ‘kawasan bencana’ dan menggesa orang ramai menjauhkan diri.

Sementara itu, Perdana Menteri, Imran Khan berkata, beliau terkejut dan kecewa dengan tragedi itu.

“Salji yang tidak pernah berlaku sebelum ini dan orang ramai tergesa-gesa meneruskan perjalanan tanpa memeriksa keadaan cuaca menyebabkan pentadbir daerah tidak bersedia.

“Kami telah mengarahkan siasatan dan meletakkan peraturan yang ketat untuk memastikan pencegahan tragedi sedemikian,” katanya.

Pihak berkuasa memberi amaran pada hujung minggu lalu bahawa terlalu banyak kenderaan cuba memasuki Murree, tetapi amaran itu gagal menghalang gerombolan pelancong dari ibu negara untuk datang ke bandar.

“Bukan sahaja pelancong, tetapi penduduk tempatan juga menghadapi masalah yang teruk,” kata pelancong, Abbasi kepada AFP.

Beliau berkata, hotel-hotel di bandar itu kehabisan makanan, dan perkhidmatan telefon mudah alih mengalami gangguan. – Agensi


291 ditahan dalam Op Nyah 1, Op Benteng

SEMENYIH, 7 Muharram 1442H, Rabu – Pasukan Gerakan Am (PGA) Briged Tengah menahan 291 individu dan merampas pelbagai jenis barang bernilai RM18.9 juta dalam Op Nyah 1 dan Op Benteng COVID dari awal Januari hingga 24 Ogos tahun ini.

Komander PGA Briged Tengah, SAC Muhammad Abdul Halim berkata pihaknya telah melaksanakan 107 serbuan, di sekitar pantai barat Johor dan pantai Selangor.

Beliau berkata pecahan yang ditahan terdiri daripada 100 lelaki dan tiga wanita warga tempatan manakala 177 lelaki dan 37 wanita warga asing yang kesemuanya berumur lingkungan antara 20 hingga 60 tahun.

“Penahanan warga asing melibatkan warga dari Indonesia, Pakistan, Vietnam, Myanmar, Bangladesh, Sri Lanka, India dan Nepal.

“Selain itu, barang-barang yang dirampas ialah beberapa jenis kenderaan bernilai RM7.5 juta, rokok seludup bernilai RM6.4 juta, arak seludup bernilai RM2.3 juta, dadah bernilai RM1.4 juta, hidupan dan tumbuhan dilindungi bernilai RM83,560 serta wang tunai sebanyak RM1.1 juta,” katanya dalam sidang media khas di Kem Batalion Empat PGA Semenyih di sini hari ini.

Muhammad berkata kesemua serbuan disiasat di bawah Akta Imigresen 1963, Akta Kastam 1967, Akta Dadah Berbahaya 1952, Akta Antipemerdagangan Orang dan Penyeludupan Migran 2007, Akta Pemulihan Hidupan Liar 2010, Akta Perhutanan 1984/89, Akta Bahan-Bahan Kakisan Dan Letupan 1958 dan Akta Perikanan 1985.

Dalam perkembangan sama, seramai 17 anggota dari PGA Briged Tengah menjalani ujian saringan COVID-19 dan dikuarantin di kem berkenaan berikutan mereka terlibat operasi itu.

Beliau bekata semasa melakukan Op Benteng COVID, pihaknya telah menahan seramai 18 pendatang tanpa izin yang cuba menyeludup masuk ke negara ini di Jeti Perikanan Sekinchan, Selangor.

Muhammad berkata seorang daripada warga asing yang ditahan telah melalui ujian saringan COVID-19 dan didapati positif wabak itu.

“Polis kemudiannya telah mengikut prosedur operasi standard yang kesemua anggota terlibat dalam operasi telah membuat saringan dan dikuarantin sebagai langkah berjaga-jaga.

“Alhamdulillah, kesemua anggota yang terlibat dalam operasi itu didapati negatif COVID-19 setelah melalui saringan begitu juga bagi warga asing lain yang ditahan,” katanya. – Bernama


PRN saksikan pertembungan dua penjuru, pakar ramal PH-BN lebih untung?

Oleh Ainul Illia Meor Suzurudin

BANGI, 7 Zulhijjah 1444H, Isnin – Pakatan Harapan (PH) dan Barisan Nasional (BN) yang dahulunya musuh politik, dan kini bergabung membentuk koalisi baharu sudah tentu mengambil masa yang lama untuk memastikan semuanya berjalan lancar.

Bahkan, sehingga hari ini dapat dilihat banyak keputusan bersama belum dicapai sepenuhnya dalam gabungan PH-BN.

Termasuk dari segi penentuan bilangan kerusi yang akan ditandingi pada Pilihan Raya Negeri (PRN) tidak lama lagi, jelas pelbagai isu sepertinya belum selesai antara keduanya.

Bagaimanapun, penganalisis politik, Dr Mazlan Ali berkata, itu adalah perkara lazim dalam politik.

Beliau berkata, perundingan itu sesuatu yang perlu dan sudah pasti akan ada perasaan tidak berpuas hati dan sebaliknya dalam pembahagian kerusi.

“Kalau kita lihat pada gabungan PH-BN ini di peringkat akar umbi UMNO. Ada yang bersetuju, tetapi tak semua. Pasti ada yang menentang.

“Mereka (UMNO) memerlukan masa untuk memberi kefahaman kepada ahlinya mengenai gabungan baharu tersebut,” katanya ketika dihubungi Ismaweb.net, hari ini.

Mengulas lanjut, beliau berkata, walaupun gabungan ini tidak mungkin mendapat sokongan sepenuhnya ahli, misalnya calon PH mungkin tidak memperoleh sokongan 100 peratus penyokong UMNO demikian juga sebaliknya, PRN ini bakal memberi kelainan kepada senario pilihan raya.

“Apabila wujud dua penjuru PH-BN menentang Perikatan Nasional (PN) sudah pasti ia akan memberikan satu impak yang besar. Kalau dalam Pilihan Raya Umum (PRU) yang lalu, berlakunya 3 penjuru, memberikan jumlah kerusi yang besar kepada PH.

“Hasilnya apabila bergabung dengan BN, parti dari Sabah dan Sarawak dapat menubuhkan kerajaan perpaduan yang kuat.

“Kalau bertembung dalam PRN ini dua penjuru, kemungkinan kelebihan itu ada pada PH dan BN,” katanya menilai kelebihan yang diramal akan diperoleh gabungan PH-BN yang membentuk kerajaan perpaduan hari ini.

Pun begitu, beliau berkata, PH-BN tidak boleh terlalu yakin kerana ketika ini PN juga mempunyai kelebihan di mana gelombang hijau masih wujud.

“‘Green wave’ ini masih lagi menjadi faktor yang mungkin akan menjadi ancaman kepada gabungan BN-PH. Jadi mereka tidak boleh terlalu selesa,” katanya.


Tak matang guna Parlimen jatuhkan kerajaan

BANGI, 18 Zulkaedah 1442H, Selasa – Tindakan menggunakan Parlimen bagi menjatuhkan sesuatu kerajaan bukan budaya demokrasi matang.

Sebaliknya, penganalisis politik dan ekonomi sosial, Datuk M Periasamy berkata, pilihan raya umum adalah medan terbaik bagi menguji kekuatan parti politik dalam satu sistem politik demokrasi.

Seperti diketahui, kerajaan Malaysia mengamalkan sistem demokrasi Parlimen dan Raja Berpelembagaan.

Perlembagaan Malaysia adalah undang-undang tertinggi, malah asas pembentukan negara berdaulat adalah seperti termaktub dalam Perkara 4 Perlembagaan Persekutuan, jelasnya.

“Mencontohi model Westminster dari United Kingdom (UK), Perlembagaan Persekutuan menggariskan satu rangkaian prosedur dalam pengurusan Parlimen sebagai sebuah badan legislatif,” katanya menulis di Berita Harian hari ini.

M Periasamy berkata, perjalanan Parlimen pula dipandu satu tatacara pentadbiran yang teratur ditentukan Perlembagaan Persekutuan.

Secara ringkasnya, perjalanan kerajaan Malaysia ditunjangi Parlimen dengan dilengkapi kuasa Parlimen, Yang di-Pertuan Agong dan Perdana Menteri.

Menurut Perkara 32(1), Yang di-Pertuan Agong adalah ketua utama negara bagi Persekutuan dan mendapat keutamaan dengan mengatasi segala orang dalam Persekutuan.

“Dalam pada itu, Perkara 43(2)(a) memberi kuasa kepada Yang di-Pertuan Agong untuk melantik seorang ahli Dewan Rakyat sebagai Perdana Menteri yang pada pendapat baginda mendapat kepercayaan sebilangan besar ahli Dewan Rakyat.

“Namun, Perkara 40 Perlembagaan Persekutuan menjelaskan bahawa Yang di-Pertuan Agong selaku Raja Berperlembagaan menjalankan tugas mengikut nasihat Perdana Menteri dan Jemaah Menteri.

“Pada masa sama, Perkara 40(2), memberi kuasa kepada Yang di-Pertuan Agong untuk bertindak menurut budi bicara baginda melaksanakan tugas berkepentingan pentadbiran negara,” katanya.

Mengulas mengenai isu undi tidak percaya, katanya, sekiranya seseorang Perdana Menteri tidak mendapat kepercayaan sebilangan besar ahli Dewan Rakyat, maka beliau perlu meletak jawatan bersama Jemaah Menteri serta boleh mengesyorkan kepada Yang di-Pertuan Agong untuk membubarkan Parlimen.

Perlembagaan Persekutuan memberi kuasa kepada Yang di-Pertuan Agong untuk membuat keputusan mengikut budi bicara, sama ada menerima atau menolak cadangan Perdana Menteri bagi pembubaran Parlimen.

“Namun, dalam perkara sama, Perlembagaan Persekutuan memberi kuasa kepada Yang di-Pertuan Agong untuk membuat keputusan mengikut budi bicara, sama ada menerima atau menolak cadangan Perdana Menteri untuk pembubaran Parlimen,” katanya.


Pemimpin Taliban gesa dunia henti kecam pentadbiran Afghanistan

KABUL, 1 Zulhijjah 1443H, Jumaat – Pemimpin Tertinggi Taliban, Hibatullah Akhundzada menggesa masyarakat dunia supaya berhenti mengecam pentadbiran Afghanistan.

Beliau menegaskan, hanya undang-undang Islam sahaja menjadi model bagi sebuah negara Islam yang berjaya.

Hibatullah – yang tidak pernah muncul di khalayak umum sejak mengambil alih pentadbiran pada Ogos tahun lalu – berkata demikian ketika hadir ke perhimpunan ulama terbesar di negara itu.

Lebih 3,000 pengikutnya berhimpun sejak Khamis bagi menghadiri perhimpunan selama tiga hari itu, namun media dihalang untuk membuat liputan.

“Kenapa masyarakat dunia sering campur tangan dalam urusan negara kita,” soal beliau dalam ucapanya yang disiarkan melalui siaran radio tempatan.

Katanya, masyarakat dunia juga sering ‘mengajar’ pimpinan untuk membuat keputusan di atas pentadbirannya.

Ketika tiba untuk berucap di dewan mesyuarat, beliau disambut dengan sorakan dan laungan ‘Hidup Emiriah Islam Afghanistan’ termasuk nama Taliban untuk negara itu.

Pemimpin utama Taliban itu muncul kira-kira selepas seminggu tragedi gempa bumi di Afghanistan yang mengorbankan lebih 1,000 nyawa.

Dalam perhimpunan berkenaan yang dihadiri kaum lelaki sahaja turut membincangkan isu-isu penting termasuk pendidikan, hak wanita dan kanak-kanak.- Agensi


Pengerusi MUIS terima Pingat Johan Bakti Setia

KAJANG, 6 Muharram 1442H, Selasa – Timbalan Mufti Negeri Perak, Sahibus Samahah Datuk Haji Zamri Hashim menerima Pingat Johan Bakti Setia (Anugerah Menteri Dalam Negeri) sempena sambutan Hari Penjara ke-230 tahun ini.

Beliau yang juga Pengerusi Majlis Ulama Ikatan Muslimin Malaysia (MUIS) dianugerahkan pingat kebesaran itu oleh Menteri Dalam Negeri, Datuk Seri Hamzah Zainudin pada majlis sambutan yang berlangsung di Auditorium Ibu Pejabat Penjara Malaysia, di sini hari ini.

Penganugerahan pingat berkenaan sebagai pengiktirafan tertinggi menteri kepada individu terpilih di atas kesetiaan berbakti dalam sistem pemulihan Jabatan Penjara Malaysia.

Selain itu, Ustaz Zamri yang memegang jawatan Yang Dipertua gerakan Islam, Ikatan Muslimin Malaysia (ISMA) cawangan Ipoh menerima anugerah di atas jasa dan sumbangan beliau kepada Jabatan Penjara Malaysia selama ini.


COVID-19: 9 Kes baharu hari ini

KUALA LUMPUR, 21 Zulhijjah 1441H, Selasa – Kes positif COVID-19 di Malaysia kembali mencatat satu angka dengan sembilan kes dilaporkan hari ini yang membabitkan lima kes import dan empat penularan dalam negara.

Ketua Pengarah Kesihatan Datuk Dr Noor Hisham Abdullah berkata, ini menjadikan jumlah kes positif wabak itu ialah sebanyak 9,103 kes dengan jumlah kes aktif dan kebolehjangkitan COVID-19 adalah 169.

“Daripada sembilan kes baharu dilaporkan, lima adalah kes import yang mendapat jangkitan di luar negara melibatkan tiga warganegara Malaysia dan dua bukan warganegara.

“Lima kes import tersebut adalah masing-masing satu kes dari Jepun, India, Pakistan, New Zealand dan Singapura,” menurutnya dalam kenyataan hari ini.

Beliau berkata, kesemua empat kes penularan dalam negara pula adalah dalam kalangan bukan warganegara melibatkan tiga kes saringan di Depot Tahanan Imigresen (DTI) Bukit Jalil, Kuala Lumpur sebelum dihantar pulang ke negara asal dan satu kes saringan rujukan ke Hospital Queen Elizabeth, Sabah.

Dr Noor Hisham turut memaklumkan bahawa tiada kes penularan dalam negara yang membabitkan  warganegara tempatan dilaporkan hari ini.

Mengulas lanjut, beliau berkata sehingga kini, terdapat dua kes positif COVID-19 yang sedang dirawat di Unit Rawatan Rapi (ICU) dan tiada kes memerlukan bantuan pernafasan.

“Adalah dimaklumkan bahawa tiada pertambahan kes kematian dilaporkan menjadikan jumlah kumulatif kes kematian akibat COVID-19 di Malaysia kekal sebanyak 125 kes,” katanya.

Dr Noor Hisham juga berkata, terdapat enam kes telah pulih yang menjadikan jumlah kumulatif kes yang pulih sepenuhnya adalah sebanyak 8,809 atau 96.7 peratus daripada jumlah keseluruhan kes.

Mengulas perkembangan kluster Pesakit Bawah Siasatan  (PUI) Sivagangga dan kluster Kurau, Dr Noor Hisham berkata tiada kes baharu dilaporkan hari ini menjadikan kes positif COVID-19 bagi kedua-dua kluster masing-masing kekal sebanyak 45 dan lima kes.

Ia membabitkan saringan ke atas 5,645 individu dalam Kluster PUI Sivagangga dan 180 lagi dari Perak dan Pulau Pinang bagi kluster Kurau.

Pengesanan kes secara aktif dan saringan kontak rapat masih diteruskan bagi kedua-dua kluster, katanya. -Bernama


Bencana Yan: I-Medik kunjung rumah ke rumah periksa keadaan penduduk terkesan

YAN, 13 Muharram 1443H, Ahad – Ikatan Pertubuhan Pengamal Perubatan & Kesihatan Muslim Malaysia (I-Medik) kini berkunjung dari rumah ke rumah penduduk yang terjejas akibat banjir kilat disebabkan hujan lebat dan kepala air di Yan, Kedah baru-baru ini.

Menerusi Misi Bantuan Bencana Banjir Yan bersama Yayasan Ikhlas, Presiden I-Medik, Prof Dr Azizi Ayob berkata, pihaknya bersama beberapa doktor lain memeriksa dan membekalkan ubat-ubatan untuk penyakit ringan kepada penduduk.

“Kita juga akan melihat mana-mana keluarga yang dijangkiti COVID-19, dan sekiranya mereka mempunyai simptom-simptom, kita akan nasihatkan mereka untuk pergi ke klinik berdekatan,” katanya.

Beliau menjelaskan, sebagai langakah berjaga-jaga semua sukarelawan misi ini telah menjalani ujian saringan COVID-19 sebelum bergerak ke Kedah.

Katanya, ujian tersebut melibatkan 150 petugas bagi memastikan mereka yang terlibat dalam program pembersihan tidak membawa virus mahupun menjangkiti penduduk di kawasan banjir.

Prof Azizi berkata, para petugas juga akan menjalani saringan akhir sebelum pulang ke tempat masing-masing selepas misi diselesaikan.

“Kita sedar lebih 30-40 penduduk di kawasan sekitar telah disahkan positif. Oleh kerana itu, kita mengambil satu pendekatan mewajibkan sukarelawan yang datang untuk kesemuanya membuat saringan.

“Ini untuk memastikan tiada jangkitan berlaku daripada pesakit di sekitar sini terhadap sukarelawan terlibat dan begitu juga sebaliknya.

“Kita sangat prihatin dan mengambil berat kepada dua-dua pihak kerana jangkitan boleh berlaku dalam pelbagai keadaan,” katanya dalam temubual secara langsung di TV Pertiwi.

Misi bantuan ini adalah dengan kerjasama Yayasan Ikhlas, Relawan Muda ISMA, Ikatan Pengamal Perubatan dan Kesihatan Muslim Malaysia (I-Medik) dan Skuad 4WD.

Dalam pada itu, beliau turut mengajak orang ramai untuk menyalurkan sumbangan bagi membantu mangsa banjir di Yan.

“Orang ramai boleh terus pergi ke akaun i-Medik atau pun Yayasan Ikhlas untuk memberi sumbangan, dan untuk kami sumbangkan semula kepada mereka yang terkesan di kawasan banjir Yan ini,” katanya.

Terdahulu, 300 pek bantuan makanan beserta wang tunai disumbangkan kepada mangsa-mangsa banjir di Yan, Kedah.

Sukarelawan juga telah membantu membersihkan rumah-rumah di sekitar kawasan terjejas.


PBB bantu junta Myanmar runding hantar pulang pelarian Rohingya

BANGKOK, 26 Syaaban 1444H, Ahad – Pertubuhan Bangsa-Bangsa Bersatu (PBB) membantu pegawai junta Myanmar ke Bangladesh bagi melakukan rundingan penghantaran pulang pelarian Rohingya, minggu ini.

Usaha itu dilakukan walaupun Bangladesh dilaporkan masih tidak selamat untuk pelarian Rohingya kembali ke sana.

Di Bangladesh kini, terdapat kira-kira sejuta etnik Rohingya yang melarikan diri ke negara jiran di Myanmar susulan tindakan kekerasan tentera Banglaedsh pada 2017.

Rabu lalu, seorang pegawai kanan bersama 17 anggota di Kementerian Imigresen tiba di bandar Teknaf bagi menemui pelarian bagi dibawa pulang ke Myanmar.

Sementara itu, jurucakap Suruhanjaya Tinggi Pertubuhan Bangsa-Bangsa Bersatu bagi Pelarian (UNCHR) di Myanmar berkata, pihaknya menyediakan pengangkutan dari Myanmar ke Bangladesh untuk menyokong hubungan antara pihak berkuasa di Myanmar dan pelarian.

Seorang pegawai PBB di Bangladesh berkata, kemudahan pengangkutan disediakan oleh pihak UNCHR dan Program Makanan Sedunia (WFP) di Myanmar dengan menyediakan bot kepada junta.

“Saya boleh mengesahkan UNCHR dan WFP menyediakan bot kepada Junta,” katanya yang enggan mendedahkan nama.

Wakil UNHCR di Bangladesh, Johannes van der Klaauw berkata, walaupun pulang namun tiada jaminan kepulangan berkenaan selamat dalam masa terdekat. – Agensi.


Pesawat utama Ukraine musnah diserang Russia

KYIV, 26 Rejab 1443H, Isnin – Pesawat kargo – Antonov-225 Ukraine – musnah akibat serangan rejim Russia di luar Kyiv pada hari keempat pencerobohan Moscow, dakwa kumpulan Ukroboronprom milik negara Ukraine pada Ahad.

Penceroboh Russia memusnahkan kapal terbang utama Ukraine, AN-225 di lapangan terbang Antonov di Gostomel dekat Kyiv, kata kumpulan itu dalam satu kenyataan.

Pesawat sepanjang 84 meter unik kepada dunia dan boleh mengangkut sehingga 250 tan kargo pada kelajuan sehingga 850 kilometer sejam.

Ia dinamakan sebagai ‘Mriya’ yang bermaksud mimpi dalam bahasa Ukraine.

Menurut Menteri Luar Ukraine, Dmytro Kuleb, AN-225 ‘Mriya’ adalah pesawat terbesar di dunia.

“Russia mungkin telah memusnahkan ‘Mriya’ kami. Tetapi mereka tidak akan dapat memusnahkan impian kami untuk sebuah negara Eropah yang kuat, bebas dan demokratik. Kami akan menang!”, katanya menerusi ciapan di akaun Twitter, semalam.

Lapangan terbang Gostomel telah menyaksikan pertempuran ganas sejak permulaan pencerobohan Russia, yang dilancarkan oleh Presiden Vladimir Putin pada Khamis lepas.

Tentera Russia mendakwa cuba merampas infrastruktur strategik.

Pengeluar senjata Ukroboronprom menganggarkan bahawa kos membaik pulih Mriya akan menelan belanja lebih AS$3 bilion dan boleh mengambil masa lebih lima tahun.

“Misi kami adalah untuk memastikan bahawa perbelanjaan ini ditanggung oleh Russia, yang dengan sengaja menyebabkan kerosakan pada penerbangan Ukraine,” kata kumpulan itu.

Pesawat itu telah dikendalikan oleh Antonov Airlines Ukraine untuk penerbangan kargo dan mendapat permintaan tinggi ketika permulaan pandemik COVID-19. – Agensi


Hamzah Zainuddin tepis spekulasi akan dipanggil SPRM

BANGI, 17 Syaaban 1444H, Jumaat – Setiausaha Agung Bersatu, Datuk Seri Hamzah Zainuddin menafikan spekulasi Suruhanjaya Pencegahan Rasuah MAlaysia (SPRM) akan memanggilnya untuk siasatan.

Katanya, tiada sebab agensi berkenaan memanggilnya untuk melakukan siasatan.

“Hentikan spekulasi tidak berasas. Tiada sebab saya hendak dipanggil SPRM,” katanya.

Bagaimanapun, Ahli Parlimen Larut itu berkata, pendakwaan terhadap Presiden Bersatu, Tan Sri Muhyiddin Yassin, hari ini mengukuhkan semangat kerjasama dalam kalangan ahli dan perwakilan.

“Sesiapa pun yang didakwa, parti ini akan tetap menentang kezaliman dan menegakkan kebenaran, bukan dikira siapa bakal didakwa.

“… sesiapapun yang didakwa secara salah, kami akan pertahankan,” katanya seperti dilapor Berita Harian, hari ini.

Terdahulu, Muhyiddin didakwa di Mahkamah Sesyen atas enam pertuduhan, meliputi empat pertuduhan menggunakan kedudukan mendapatkan rasuah RM232.5 juta dan dua lagi pengubahan wang haram membabitkan RM195 juta.

Bekas Perdana Menteri itu bagaimanapun mengaku tidak bersalah dan dibenarkan ikat jamin sebanyak RM2 juta oleh Mahkamah Sesyen.

Hakim Azura Alwi membenarkan tertuduh diikat jamin dengan dua penjamin selain memerintahkan bekas Perdana Menteri itu menyerahkan pasport antarabangsanya kepada mahkamah sehingga kes selesai dan menetapkan 26 Mei untuk sebutan semula kes.